“Nea Woahyɛ Ho Bɔ no, Tua”—Ɔsɛnkafo 5:4 | Adesua\n“Nea Woahyɛ Ho Bɔ no, Tua”\nOnyankopɔn Ahenni no Ba a, Dɛn na Ebefi Hɔ?\nASETENAM NSƐM Masi Me Bo sɛ Mɛyɛ Kristo Sraani\n“Asase Nyinaa Temmufo no” Yɛ Nea Ɛteɛ Bere Nyinaa\nWowɔ Atɛntrenee Ho Adwene a Yehowa Wɔ no Bi?\nSɛ Wutu Wo Ho Ma a, Ma Ɛnhyɛ Yehowa Anuonyam!\nKENKAN WƆ Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nƆwɛn-Aban—Nea Adesua Nsɛm Wom | April 2017\n“Sɛ wohyɛ Yehowa bɔ a, tua.”—MAT. 5:33.\nNNWOM: 63, 59\nWOTE NKA SƐN WƆ SƐNEA ƐHO HIA SƐ WUDI . . .\nɛbɔ a wohyɛ de hyiraa wo ho so no so?\nɛbɔ a wohyɛe bere a woreware no so?\nɛbɔ a wohyɛe bere a wode wo ho rehyɛ bere nyinaa som adwuma titiriw mu no so?\n1. (a) Dɛn na Ɔtemmufo Yefta ne Hanah mu biara yɛe? (Hwɛ mfonini a ɛwɔ adesua yi mfiase no.) (b) Nsɛmmisa bɛn na yebenya ho mmuae wɔ adesua yi mu?\nNÁ Yefta yɛ ɔkannifo a ɔwɔ akokoduru. Nanso, Hanah de, na ɔyɛ ɔbea warefo a ɔbrɛ ne ho ase. Ná Yefta yɛ ɔkatakyi kokodurufo. Nanso, Hanah de, na ɔyɛ ɔbea warefo ne ofiehwɛfo. Ná Ɔtemmufo Yefta ne Elkana yere Hanah nyinaa som Onyankopɔn koro. Nanso yemmisa sɛ, ɛno da nkyɛn a, nneɛma bɛn paa bio na na wodi nsɛ wom? Wɔn mu biara hyɛɛ Onyankopɔn bɔ, na wɔn baanu nyinaa dii ɛbɔ a wɔhyɛɛ Onyankopɔn no so pɛpɛɛpɛ. Mmarima ne mmea a wɔwɔ hɔ nnɛ a wɔhyɛ Yehowa bɔ no betumi asuasua wɔn nhwɛso pa no. Nanso nsɛmmisa titiriw bi sɔre sɛ: Dɛn ne bɔhyɛ? Sɛ yɛhyɛ Onyankopɔn bɔ a, aniberesɛm bɛn na ɛwom? Dɛn na yebetumi asua afi Yefta ne Hanah hɔ?\n2, 3. (a) Dɛn ne bɔhyɛ? (b) Dɛn na Kyerɛwnsɛm no ka fa ɛbɔ a yɛhyɛ Onyankopɔn ho?\n2 Bible mu no, nea asɛmfua a wɔkyerɛɛ ase bɔhyɛ no kyerɛ ne sɛ obi afi ne komam aka sɛ ɔbɛyɛ biribi ama Onyankopɔn. Onipa no ankasa na ofi ne pɛ mu ka sɛ ɔbɛyɛ adwuma bi ama Onyankopɔn, ɔde akyɛde bi bɛma no, ɔde ne ho bɛhyɛ Onyankopɔn som adwuma bi mu, anaasɛ ɔbɛtwe ne ho afi nneɛma bi ho. Onii no ankasa na ofi ne pɛ mu hyɛ bɔ; obiara nhyɛ no. Nanso, Onyankopɔn ani so de, bɔhyɛ yɛ ade kronkron, na ɔhwɛ kwan sɛ nea ɔhyɛ bɔ no bedi so. Sɛ obi hyɛ bɔ a, Onyankopɔn ani so no, ɛte sɛ nea onii no aka ntam de rekyerɛ sɛ ɔbɛyɛ biribi anaasɛ ɔrenyɛ dekode no. (Gen. 14:22, 23; Heb. 6:16, 17) Dɛn na Kyerɛwnsɛm no ka a ɛma yehu sɛ, sɛ obi hyɛ Onyankopɔn bɔ a ɛyɛ aniberesɛm?\n3 Mose Mmara no kae sɛ: “Sɛ ɔbarima bi hyɛ Yehowa bɔ anaa ɔka ntam . . . a, ɛnsɛ sɛ obu so. Ɔnhwɛ nni nea waka no nyinaa so.” (Num. 30:2) Akyiri yi, Onyankopɔn honhom kaa Solomon ma ɔkyerɛwee sɛ: “Sɛ wohyɛ Onyankopɔn bɔ a, ntwentwɛn wo nan ase sɛ wubetua, efisɛ n’ani nnye nkwasea ho. Nea woahyɛ ho bɔ no, tua.” (Ɔsɛnk. 5:4) Yesu sii aniberesɛm a ɛwɔ ɛbɔ a yɛhyɛ mu so dua. Ɔkae sɛ: “Wɔka kyerɛɛ wɔn a wɔtenaa ase tete no sɛ, ‘Nka ntanhunu, na mmom sɛ wohyɛ Yehowa bɔ a, tua.’”—Mat. 5:33.\n4. (a) Sɛ yɛhyɛ Onyankopɔn bɔ a, aniberesɛm bɛn na ɛwom? (b) Dɛn na yɛpɛ sɛ yesua fi Yefta ne Hanah hɔ?\n4 Ɛda adi pefee sɛ, sɛ yɛka sɛ yɛbɛyɛ biribi ama Onyankopɔn a, ɛsɛ sɛ yɛfa no aniberesɛm paa. Sɛnea yɛyɛ yɛn ade wɔ ɛbɔ a yɛhyɛ Yehowa ho no ka abusuabɔ a yɛne no wɔ. Dawid kyerɛwee sɛ: “Hena na obetumi aforo Yehowa bepɔw, na hena na obetumi agyina ne kronkronbea hɔ? Nea ne nsam yɛ kronn, na ne koma mu tew, . . . nea ɔnkaa atoro ntam.” (Dw. 24:3, 4) Ɛbɔ bɛn na Yefta ne Hanah mu biara hyɛe? Ɛbɔ a wɔhyɛe no, na ɛyɛ mmerɛw ma wɔn sɛ wobedi so anaa?\nƐBƆ A WƆHYƐƐ ONYANKOPƆN NO, WODII SO PƐPƐƐPƐ\n5. Ɛbɔ bɛn na Yefta hyɛe, na dɛn na efii mu bae?\n5 Bere a Yefta ne Ammonfo a na wɔateetee Onyankopɔn nkurɔfo no rekɔko no, ɔhyɛɛ Yehowa bɔ. Yefta dii ɛbɔ a ɔhyɛe no so pɛpɛɛpɛ. (Atem. 10:7-9) Esiane sɛ na Yefta pɛ paa sɛ odi nkonim nti, ɔhyɛɛ Yehowa bɔ sɛ: “Sɛ wode Ammonfo hyɛ me nsa, na mifi Ammonfo so ba asomdwoe mu a, obiara a obefi me fie abehyia me no bɛyɛ Yehowa dea.” Dɛn na efii ɛbɔ a ɔhyɛe yi mu bae? Yefta dii Ammonfo no so nkonim. Bere a odii nkonim na ɔreba fie no, ne babea a ɔda ne koma so na ofii adi behyiaa no. Ɛno nti nea ɛkɔbae ne sɛ, na Yefta babea no na ɔbɛyɛ “Yehowa dea.” (Atem. 11:30-34) Ná ɛbɛka Yefta babea no asetena sɛn?\n6. (a) Ná ɛyɛ mmerɛw ma Yefta ne ne babea no sɛ wobedi ɛbɔ a Yefta hyɛɛ Onyankopɔn no so anaa? (b) Dɛn na Deuteronomium 23:21, 23 ne Dwom 15:4 ma wuhu fa ɛbɔ a obi hyɛ Onyankopɔn no ho?\n6 Nea na Yefta babea no bɛyɛ de adi ɛbɔ a ne papa hyɛe no so ne sɛ ɔbɛkɔ akɔsom daa wɔ Yehowa asɔrefie hɔ. Wohwɛ a, Yefta annwen ho ansa na ɔrehyɛ bɔ no anaa? Dabi, efisɛ ɛbɛyɛ sɛ na Yefta nim sɛ onipa a obefi ne fie abehyia no no betumi ayɛ ne babea no. Sɛ na Yefta nim sɛ ne babea no na ɔbɛba abehyia no oo, sɛ na onnim oo, ɛyɛɛ den maa ɔne ne babea no nyinaa sɛ wobedi ɛbɔ a Yefta hyɛe no so. Ná ɛyɛ afɔrebɔ kɛse ma wɔn baanu nyinaa. Bere a Yefta huu ne babea no, “osuan n’atade mu,” na ɔkae sɛ ne koma abubu. Ne babea no nso ‘suu ne baabunyɛ.’ Adɛn ntia? Ná Yefta nni ɔbabarima. Afei, na ne babea a odi no bakoro no nso rentumi nware nwo mmanananom mma no da. Ná ɔkwan biara nni hɔ a Yefta betumi afa so ama n’abusua din atena hɔ. Saa ara nso na na onni obiara a ɔde n’agyapade begyaw no. Nanso, na ɛnyɛ ɛno ne ade titiriw a ɛho hia Yefta ne ne babea no. Yefta kae sɛ: “Manya abue m’ano ahyɛ Yehowa bɔ, enti mintumi nsan m’akyi.” Ne babea no nso kae sɛ: “Nea afi w’anom no, yɛ me saa ara.” (Atem. 11:35-39) Ná Yefta ne ne babea no yɛ anokwafo. Enti wɔanna annwen ho da sɛ wobebu ɛbɔ a wɔahyɛ Ɔsorosoroni Nyankopɔn no so ɛmfa ho nea ɛbɛto wɔn biara.—Kenkan Deuteronomium 23:21, 23; Dwom 15:4.\n7. (a) Ɛbɔ bɛn na Hanah hyɛe, na adɛn nti na ɔhyɛɛ saa bɔ no? Dɛn na efii mu bae? (b) Ɛbɔ a Hanah hyɛe no, na ɛbɛka Samuel sɛn? (Hwɛ ase hɔ asɛm no.)\n7 Hanah nso yɛ onipa foforo a odii ɛbɔ a ɔhyɛɛ Yehowa no so pɛpɛɛpɛ. Ná Hanah repɛ awo, nanso na awo no mma. Afei nso, na wodidi no atɛm bere nyinaa. Wei maa Hanah ho yeraw no paa, na ne werɛ howee kɛse. Saa bere no na ɔhyɛɛ Yehowa bɔ no. (1 Sam. 1:4-7, 10, 16) Hanah kaa ne komam asɛm kyerɛɛ Onyankopɔn, na ɔhyɛɛ bɔ sɛ: “O asafo Yehowa, sɛ wohwɛ w’afenaa amanehunu na wokae me, na wo werɛ amfi w’afenaa, na woma w’afenaa ɔbabarima a, ɛnde mede no bɛma Yehowa ne nkwa nna nyinaa, na oyiwan renka ne ti.” * (1 Sam. 1:11) Yehowa tiee Hanah adesrɛ no, na ɔma ɔwoo n’abakan a na ɔyɛ ɔbabarima. Hanah ani gyei kɛse! Nanso, ne werɛ amfi ɛbɔ a na wahyɛ Onyankopɔn no. Bere a ɔwoo ne babarima no, ɔkae sɛ: “Yehowa nkyɛn na mesrɛɛ no.”—1 Sam. 1:20.\n8. (a) Ɛyɛɛ mmerɛw maa Hanah sɛ obedi ɛbɔ a ɔhyɛe no so anaa? (b) Suban pa a Hanah daa no adi bɛn na asɛm a Dawid kae wɔ Dwom 61 no ma wokae?\n8 Bere a abarimaa Samuel dii bɛyɛ mfe mmiɛnsa a wotwaa no nufu no, ankyɛ na Hanah dii ɛbɔ a ɔhyɛɛ Onyankopɔn no so pɛpɛɛpɛ. Amma ne tirim da sɛ ɔbɛyɛ biribi foforo. Hanah de Samuel kɔmaa Ɔsɔfo Panyin Eli wɔ asɔrefie a na ɛwɔ Silo no. Hanah kae sɛ: “Abofra yi ho mpae na mebɔe sɛ Yehowa nyɛ m’abisade a mede too n’anim no mma me no. Na me nso mede no rema Yehowa. Ne nna a ɔde bɛtena ase nyinaa, mede no ama Yehowa.” (1 Sam. 1:24-28) Asɔrefie hɔ na “abofra Samuel nyinii Yehowa anim.” (1 Sam. 2:21) Nanso, wohwɛ a ɛyɛɛ mmerɛw maa Hanah anaa? Ɛwom sɛ na Hanah babarima kumaa no da ne koma so paa de, nanso afei de, na ɔrennya hokwan ne no mmɔ da biara wɔ ne mmofraberem. Wo de, hwɛ sɛnea na n’ani begyina sɛ obenya no aka no afam ne ho, ɔne no adi agorɔ, na watete no. Ɔbaatan pa biara ani gye ho sɛ obenya hokwan atete ne ba, na wahwɛ no ama wanyin. Ɛwom sɛ na Hanah nim wei nyinaa de, nanso wannu ne ho sɛ odii ɛbɔ a ɔhyɛɛ Onyankopɔn no so. Ne koma dii Yehowa mu ahurusi.—1 Sam. 2:1, 2; kenkan Dwom 61:1, 5, 8.\nWoredi ɛbɔ a woahyɛ Yehowa no so anaa?\n9. Nsɛmmisa bɛn na aka a yɛrebesusuw ho?\n9 Seesei a yɛabehu aniberesɛm a ɛwom sɛ yɛbɛhyɛ Onyankopɔn bɔ no, momma yensusuw nsɛmmisa a edidi so yi ho nhwɛ: Ɛbɔ ahorow bɛn na Kristofo betumi ahyɛ? Afei nso, adɛn nti na ɛsɛ sɛ yesi yɛn bo sɛ yebedi ɛbɔ ahorow a yɛhyɛ so?\nƐBƆ A WOHYƐE BERE A WUHYIRAA WO HO SO\nƐbɔ a wohyɛe bere a wuhyiraa wo ho so (Hwɛ nkyekyɛm 10)\n10. Ɛbɔ a ɛho hia sen biara a Kristoni betumi ahyɛ ne nea ɛwɔ he, na dɛn na ɛhwehwɛ sɛ ɔyɛ?\n10 Ɛbɔ a ɛho hia sen biara a Kristoni betumi ahyɛ ne ɛbɔ a ɔhyɛ de hyira ne nkwa so ma Yehowa. Adɛn ntia? Nea enti a ɛte saa ne sɛ, onii no ankasa na ofi ne komam bɔ mpae hyɛ Yehowa bɔ sɛ, ɛmfa ho nea ebesi biara no, ɔbɛsom Onyankopɔn daa. Yesu kae sɛ, sɛ obi hyira ne ho so a, na ‘wapa ne ho akyi.’ Nea ɛkyerɛ ne sɛ, onii no de hokwan a ɔwɔ sɛ ɔyɛ nea ɔno ankasa pɛ no ato hɔ, na wahyɛ bɔ sɛ ɔde Onyankopɔn apɛde mmom na ebedi kan wɔ biribiara a ɔyɛ wɔ n’asetenam mu. (Mat. 16:24) Ɛno nti, efi saa da no, ‘ɔyɛ Yehowa dea.’ (Rom. 14:8) Ɛsɛ sɛ obiara a wahyɛ bɔ de ahyira ne ho so ama Yehowa no fa ɛbɔ a wahyɛ no aniberesɛm paa sɛnea odwontofo no yɛe no. Odwontofo no kaa ɛbɔ a na wahyɛ Onyankopɔn no ho asɛm sɛ: “Dɛn na mede betua Yehowa ka, papa a wayɛ me nyinaa ho? Metua me bɔhyɛ ade ama Yehowa, metua wɔ ne manfo nyinaa anim.”—Dw. 116:12, 14.\n11. Ɛda a wɔbɔɔ wo asu no, dɛn na ɛkɔɔ so?\n11 Woahyira wo ho so ama Yehowa, na wode nsu mu asubɔ ayɛ w’ahosohyira no ho sɛnkyerɛnne anaa? Sɛ woayɛ saa a, ɛnde woayɛ ade paa! Sɛ wobɛkae a, ɛda a worebɔ asu a na wugyina adansefo bi anim no, wobisaa wo sɛ woahyira wo ho so ama Yehowa, na wote ase sɛ “w’ahosohyira ne w’asubɔ no ma obiara hu sɛ woyɛ Yehowa Dansefo, na wo ne Onyankopɔn ahyehyɛde a honhom kyerɛ no kwan no na ɛbɔ anaa”? Mmuae pefee a womae wɔ baguam no maa obiara a ɔwɔ hɔ hui sɛ woahyira wo ho so koraa, na ɛma ɛdaa adi sɛ wofata sɛ wɔbɔ wo asu sɛ obi a Yehowa apaw no sɛ ne somfo. Ɛbɛyɛ sɛ nea woyɛe no maa Yehowa ani gyei paa!\n12. (a) Nsɛm bɛn na ɛsɛ sɛ yebisa yɛn ho? (b) Su ahorow bɛn na Petro kae sɛ ɛsɛ sɛ yenya?\n12 Asubɔ yɛ anammɔn a edi kan koraa a yetu sɛ yɛbɛsom Yehowa. Yɛbɔ asu wie a, ɛsɛ sɛ yɛkɔ so di Onyankopɔn nokware na yɛbɔ yɛn bra sɛnea yehyiraa yɛn ho so maa Onyankopɔn sɛ yɛbɛyɛ no. Enti yebetumi abisa yɛn ho sɛ: ‘Efi bere a mebɔɔ asu no, nkɔso bɛn na manya wɔ Onyankopɔn som mu? Mifi me koma nyinaa mu resom Yehowa anaa? (Kol. 3:23) Metaa bɔ mpae? Mekenkan Onyankopɔn Asɛm no daa? Mekɔ asafo nhyiam bere nyinaa? Mekɔ asɛnka daa sɛnea metumi? Anaasɛ nsi ne ahokeka a mede yɛ saa nneɛma a ɛfa Onyankopɔn som ho no, ano abrɛ ase ɔkwan bi so?’ Ɔsomafo Petro kyerɛkyerɛɛ mu sɛ, sɛ yɛkɔ so de gyidi ka yɛn nimdeɛ, yɛn boasetɔ, ne yɛn nyamesom pa ho a, yɛrenyɛ mmerɛw wɔ Yehowa som mu.—Kenkan 2 Petro 1:5-8.\n13. Dɛn na ɛsɛ sɛ Kristoni a wahyira ne ho so abɔ asu ma ɛtena n’adwenem?\n13 Sɛ yɛhyɛ bɔ sɛ yɛbɛsom Onyankopɔn a, yɛrentumi ntwe saa bɔ a yɛhyɛe no nsan da. Sɛ Yehowa som fono Kristoni bi anaa ɔmpɛ sɛ ɔbɔ ne bra sɛ Kristoni bio a, ɔrentumi ntwe nsan nka sɛ wanhyira ne ho so ankasa ma enti n’asubɔ no nni mũ. * Ɛda adi pefee sɛ, ɔde ne ho mae sɛ obi a wahyira ne ho so koraa ama Onyankopɔn. Sɛ ɔyɛ bɔne bi a emu yɛ duru a, obebu ho akontaa akyerɛ Yehowa ne asafo no. (Rom. 14:12) Ɛnsɛ sɛ yɛma wɔka fa yɛn ho da sɛ ‘yɛagyaw ɔdɔ a na yɛwɔ kan no.’ Mmom no, yɛpɛ sɛ Yesu tumi ka kyerɛ yɛn sɛ: “Minim wo nnwuma, ne wo dɔ ne gyidi ne ɔsom adwuma ne boasetɔ, na nea woyɛ seesei no sen kan de no.” (Adi. 2:4, 19) Momma yɛnyɛ nea yebetumi biara mfa nni ɛbɔ a yɛhyɛe bere a yehyiraa yɛn ho so maa Yehowa no so. Sɛ yɛyɛ saa a, yɛbɛma Yehowa ani agye paa.\nƐBƆ A WOHYƐE BERE A WOREWARE\nƐbɔ a wohyɛe bere a woreware (Hwɛ nkyekyɛm 14)\n14. Dɛn ne ɛbɔ ahorow a ɛho hia paa a obi betumi ahyɛ no mu nea ɛto so mmienu, na adɛn ntia?\n14 Ɛbɔ a obi hyɛ bere a ɔreware no, ɛno ne ɛbɔ ahorow a ɛho hia paa no mu nea ɛto so mmienu. Adɛn ntia? Nea enti a ɛte saa ne sɛ, aware yɛ kronkron. Ayeforokunu no ne ayeforo no nyinaa hyehyɛ wɔn ho bɔ wɔ Onyankopɔn ne adansefo bi anim. Wɔtaa hyɛ bɔ sɛ wɔbɛdodɔ wɔn ho, wɔn mu biara bɛhwɛ ne yɔnko yiye, na wɔada obu adi akyerɛ wɔn ho wɔn ho. Wɔka sɛ wɔbɛyɛ saa “bere tenten a [wɔn] baanu bɛtena ase abom wɔ asase so sɛnea Onyankopɔn aware ho nhyehyɛe no te no.” Ɛwom, ebia ebinom nka asɛm koro yi ara de, nanso wɔhyɛ bɔ wɔ Onyankopɔn anim. Sɛ nnipa baanu a wɔreware no hyɛ bɔ no wie a, wɔde wɔn kyerɛ sɛ wɔyɛ okunu ne ɔyere. Na wɔhwɛ kwan sɛ wɔbɛkɔ so atena sɛ awarefo wɔn nkwa nna a aka nyinaa. (Gen. 2:24; 1 Kor. 7:39) Ɛno nti, Yesu kae sɛ: “Nea Onyankopɔn aka abom no, mma onipa biara nntetew mu.” Nea wei kyerɛ ne sɛ, ɛnsɛ sɛ okunu, ɔyere, anaa obi foforo biara tetew aware no mu. Ne saa nti, ɛsɛ sɛ nnipa baanu a wɔreware no nya adwene sɛ, ɛnyɛ ade a wobegyae aware da.—Mar. 10:9.\n15. Adwene a ɛmfata a wiase no wɔ wɔ aware ho no, adɛn nti na ɛnsɛ sɛ Kristofo nya bi?\n15 Nokwasɛm ne sɛ, aware biara nni hɔ a ɔhaw nnim. Nnipa baanu a wɔka bom sɛ awarefo no mu biara tɔ sin. Ɛno nti na Bible ka sɛ ɛtɔ da a, awarefo “ho behiahia wɔn” no. (1 Kor. 7:28) Awerɛhosɛm ne sɛ, nnipa pii a wɔwɔ wiase yi mu nni adwene a ɛfata wɔ aware ho. Sɛ nneɛma ankɔ yiye wɔ wɔn aware mu a, wɔpa abaw, na woguan gyaw wɔn ahokafo hɔ. Nanso, ɛnyɛ saa na Kristofo bu aware. Sɛ obi anni ɛbɔ a ɔhyɛe bere a ɔreware no so a, na wadi atoro akyerɛ Onyankopɔn. Onyankopɔn nso de, okyi atorofo! (Lev. 19:12; Mmeb. 6:16-19) Ɔsomafo Paulo kyerɛwee sɛ: “Wofam ɔyere ho anaa? Ɛnsɛ sɛ wotetew wo ho.” (1 Kor. 7:27) Paulo tumi kaa saa asɛm yi efisɛ na onim sɛ wɔn a wotwa wɔn ahokafo nkontompo na wogyae wɔn aware no nso, Yehowa kyi wɔn.—Mal. 2:13-16.\n16. Dɛn na Bible ka fa awaregyae ne ntetewmu ho?\n16 Yesu kyerɛkyerɛe sɛ ade koro pɛ na Kyerɛwnsɛm no ma kwan sɛ ɔwarefo bi betumi agyina so atwa ɛbɔ a ɔhyɛe bere a na ɔreware no mu. Ɔkae sɛ, sɛ obi hokafo sɛe aware na ɔhokafo a ne ho nni asɛm no si gyinae sɛ ɔremfa ne hokafo no bɔne nkyɛ no a, ɛnde ɔhokafo a ne ho nni asɛm no betumi agyae aware. (Mat. 19:9; Heb. 13:4) Na aware ntetewmu nso ɛ? Ɛno nso, Bible kyerɛkyerɛ mu pefee. (Kenkan 1 Korintofo 7:10, 11.) Bible nkyerɛ biribi a obi betumi agyina so atetew n’aware mu. Nanso, Kristofo binom a wɔyɛ awarefo agyina tebea ahorow bi so atetew wɔn aware mu. Tebea no bi ne bere a Kristoni bi te nka sɛ, sɛ ɔkɔ so ne ne hokafo a ɔyɛ no ayayade anaa ɔyɛ ɔwaefo no tena a, ebetumi de ne nkwa anaa ɔsom a ɔde ma Onyankopɔn no ato asiane mu paa. *\n17. Dɛn na Kristofo a wɔyɛ awarefo betumi ayɛ ama wɔn aware atena hɔ daa?\n17 Sɛ awarefo bi kɔ asafo mu mpanyimfo hɔ sɛ wɔrekogye afotu wɔ ɔhaw ahorow bi a asɔre wɔ wɔn aware mu ho a, ɛbɛyɛ papa sɛ mpanyimfo no bisa wɔn sɛ, wɔahwɛ video a wɔato din Ɔdɔ Kann—Ɛne Deɛn? no nnansa yi anaa? Mpanyimfo no betumi asan abisa wɔn sɛ, wɔabom asua nhomawa a wɔato din W’abusua Betumi Anya Anigye no anaa? Adɛn nti na ɛsɛ sɛ wobisa wɔn saa nsɛm yi? Nea enti a ɛsɛ sɛ wɔyɛ saa ne sɛ, saa nnwinnade no twe adwene si Onyankopɔn nnyinasosɛm a aboa awarefo pii ama wɔn aware asɔ no so. Awarefo bi kae sɛ: “Saa nhomawa yi a yɛresua no ama yɛn aware asɔ sen bere biara.” Ɔbea bi kae sɛ waware mfe 22, nanso na n’aware no reyɛ agu. Ɔkae sɛ: “Yɛn baanu nyinaa abɔ asu, nanso na ɛsono baabi a yɛn mu biara adwene nenam koraa. Video no baa ne bere mu paa! Seesei nneɛma rekɔ yiye ma yɛn ankasa.” Woaware anaa? Sɛ woaware a, ɛnde fa Yehowa nnyinasosɛm yɛ adwuma wɔ w’aware mu. Woyɛ saa a, ɛbɛboa wo ama woadi ɛbɔ a wohyɛe bere a woreware no so, na wubenya anigye pii!\nƐBƆ A WOHYƐ BERE A WODE WO HO REHYƐ BERE NYINAA SOM ADWUMA TITIRIW MU\n18, 19. (a) Dɛn na Kristofo pii a wɔyɛ awofo ayɛ? (b) Wɔn a wɔreyɛ bere nyinaa som adwuma titiriw no, dɛn na yebetumi aka afa wɔn ho?\n18 Ade foforo a ɛsan ma Yefta ne Hanah di nsɛ no, wohyɛɛ no nsow? Ɛbɔ a Yefta hyɛe no maa ne babea no kɔyɛɛ ɔsom adwuma titiriw wɔ Yehowa asɔrefie. Na saa ara nso na ɛbɔ a Hanah hyɛe no maa ne babarima no kɔyɛɛ ɔsom adwuma titiriw wɔ Yehowa asɔrefie. Ná ɛyɛ asetena a abotɔyam wom ankasa. Ɛnnɛ, Kristofo pii a wɔyɛ awofo ahyɛ wɔn mma nkuran sɛ wɔmfa wɔn ho nhyɛ bere nyinaa som adwuma no mu. Wɔhyɛ wɔn mma no nkuran nso sɛ wɔmfa Onyankopɔn som adwuma no nni kan wɔ wɔn asetena mu. Mmofra a wɔatie saa afotu no fata nkamfo paa.—Atem. 11:40; Dw. 110:3.\nƐbɔ a wohyɛe bere a wode wo ho hyɛɛ bere nyinaa som adwuma titiriw mu (Hwɛ nkyekyɛm 19)\n19 Seesei, Yehowa Adansefo a Wɔyɛ Bere Nyinaa Som Adwuma Titiriw Wɔ Wiase Nyinaa no dodow bɛyɛ 67,000. Ebinom yɛ adwuma wɔ Betel, na afoforo nso sisi adan. Ebinom wɔ ɔmansin adwuma no mu. Ebinom yɛ akyerɛkyerɛfo wɔ sukuu ahorow a wɔyɛ ma Yehowa Adansefo no mu, na afoforo nso yɛ akwampaefo atitiriw anaa asɛmpatrɛwfo. Afoforo hwɛ Nhyiam Asa anaa adan a wɔyɛ Bible sukuu ahorow wom so. Wɔn nyinaa de wɔn nsa ahyɛ “Osetie ne Awiɛmfoɔ Ho Bɔhyɛ” ase. Nea ɛkyerɛ ne sɛ, wɔagye atom sɛ wɔbɛyɛ adwuma biara a wɔde bɛma wɔn na wɔaboa ama Ahenni adwuma no anya nkɔso. Saa ara nso na wɔn nyinaa agye atom sɛ wɔrenhwehwɛ asetenam nneɛma pii, na wɔrenyɛ honam fam adwuma biara bere a wommisaa hokwan. Ɛnyɛ anuanom a wɔatu wɔn ho ama no na wɔyɛ atitiriw. Adwuma a wɔyɛ no mmom na ɛyɛ titiriw. Wonim sɛ, bere tenten a wɔda so wɔ bere nyinaa som adwuma titiriw no mu no, ɛsɛ sɛ wɔbrɛ wɔn ho ase di ɛbɔ a wofi wɔn komam hyɛe no so, efisɛ ɛyɛ aniberesɛm paa.\n20. Dɛn na ɛsɛ sɛ yɛyɛ “da biara,” na adɛn ntia?\n20 Bɔhyɛ ahorow a yɛasusuw ho yi, emu ahe na woahyɛ Onyankopɔn? Baako, mmienu, anaa mmiɛnsa no nyinaa? Ɛda adi paa sɛ, woabehu sɛ ɛbɔ ahorow yi mu biara a woahyɛ no, ɛsɛ sɛ wofa no aniberesɛm. (Mmeb. 20:25) Sɛ obi hyɛ Yehowa bɔ na wanni so a, nea ebetumi afi mu aba no yɛ hu paa. (Ɔsɛnk. 5:6) Enti momma yɛmfa anigye ‘nto dwom mma Yehowa din daa, na yentua yɛn bɔhyɛ ade da biara.’—Dw. 61:8.\n^ nky. 7 Ɛbɔ a Hanah hyɛe no kyerɛ sɛ, na ne ba no bɛyɛ Nasirini ne nkwa nna nyinaa. Nea ɛkyerɛ ne sɛ, na ne ba no bɛyɛ obi a watu ne ho asi hɔ, ahyira ne ho so, na wɔayi no asi hɔ sɛ ɔde ɔsom kronn bɛma Yehowa.—Num. 6:2, 5, 8.\n^ nky. 13 Sɛ yɛhwɛ anammɔn a asafo mu mpanyimfo tu de hwɛ sɛ obi fata sɛ wɔbɔ no asu ansa na wɔama onii no abɔ asu a, ɛbɛyɛ den paa sɛ obi bɛka sɛ n’asubɔ no nni mũ.\n^ nky. 16 Hwɛ Nkekaho a wɔato din “Nea Bible Ka Wɔ Awaregyae ne Ntetewmu Ho” no. Ɛwɔ “Momfa Mo Ho Nsie Onyankopɔn Dɔ Mu” nhoma no mu.\nƆWƐN-ABAN—NEA ADESUA NSƐM WOM April 2017


Bible Mu Nsɛm Ɔne Ɔbea no wɔ Abura no So - Yehowa Adansefo Intanɛt Dwumadibea\nNA YESU akɔtra Samaria abura bi so rehome kakra. Na n’asuafo no kɔ kurom rekɔtɔ aduan. Na ɔbea a Yesu ne no rekasa no aba abura no so rebɛsaw nsu. Ɔka kyerɛɛ ɔbea no sɛ: ‘Ma me nsu no bi nnom.’\nEyi yɛɛ ɔbea no nwonwa. Wunim nea enti? Efisɛ na Yesu yɛ Yudani, na ɔbea no yɛ Samariani. Na na Yudafo pii mpɛ Samariafo asɛm. Na wɔne wɔn nkasa mpo! Nanso na Yesu dɔ nnipa nyinaa. Enti ɔkae sɛ: ‘Sɛ wunim onipa a ɔresrɛ wo nsu no a, anka wo nso wubebisa no na wama wo nkwa nsu.’\nƆbea no kae sɛ: ‘Owura, abura yi mu dɔ, na wunni bokiti mpo. Ɛhe na wubenya nkwa nsu yi?’\nYesu kyerɛkyerɛɛ mu sɛ: ‘Sɛ wonom abura yi mu nsu a, nsukɔm bɛde wo bio. Nanso nsu a mede mɛma wo no betumi ama obi atra ase daa.’\nƆbea no kae sɛ: ‘Owura, ma me saa nsu no bi, na osukɔm anne me, na mamma ha mammɛsaw nsu bio.’\nNá ɔbea no susuw sɛ Yesu reka nsu paara ho asɛm. Nanso na ɔreka nokware a ɛfa Onyankopɔn ne n’ahenni ho no ho asɛm. Saa nokware yi te sɛ nsu a ɛma nkwa. Ebetumi ama obi anya daa nkwa.\nAfei Yesu ka kyerɛɛ ɔbea no sɛ: ‘Kɔfrɛ wo kunu bra.’\nƆbea no buae sɛ: ‘Minni kunu.’\nYesu kae sɛ: ‘Woaka nokware. Nanso woaware kununom baanum, na nea wo ne no wɔ hɔ seesei no nyɛ wo kunu.’\nƐyɛɛ ɔbea no nwonwa, efisɛ na ne nyinaa yɛ nokware. Ɛyɛɛ dɛn na Yesu huu eyi? Efisɛ na Yesu ne Onii a Onyankopɔn Ahyɛ Ne Ho Bɔ sɛ ɔbɛsoma no aba no, na Onyankopɔn na ɔdaa nsɛm yi adi kyerɛɛ no. Saa bere yi Yesu asuafo no san bae, na ɛyɛɛ wɔn nwonwa sɛ na ɔne Samariani bea rekasa.\nDɛn na yesua fi eyi nyinaa mu? Ɛkyerɛ sɛ Yesu yam ye ma nnipa nyinaa. Na ɛsɛ sɛ yɛyɛ saa ara. Ɛnsɛ sɛ yesusuw sɛ nnipa bi yɛ nnipa bɔne esiane sɛ wofi ɔman pɔtee bi so nti. Yesu hwehwɛ sɛ nnipa nyinaa hu nokware a ɛde kɔ daa nkwa mu no. Na ɛsɛ sɛ yɛn nso yenya ɔpɛ sɛ yɛbɛboa nkurɔfo ma wɔahu nokware no.\nAdɛn nti na Yesu kɔtraa Samaria abura bi ho, na dɛn na na ɔreka akyerɛ ɔbea bi wɔ hɔ?\nDɛn na ɛyɛɛ ɔbea no nwonwa, dɛn na Yesu ka kyerɛɛ no, na adɛn ntia?\nNsu bɛn na na ɔbea no susuw sɛ Yesu reka ho asɛm, nanso na ɔreka nsu bɛn ho asɛm ankasa?\nAdɛn nti na ɛyɛ ɔbea no nwonwa sɛ Yesu nim no ho asɛm, na ɛyɛɛ dɛn na Yesu hui?\nNneɛma bɛn na yebetumi asua afi ɔbea a na ɔwɔ abura no ho no asɛm no mu?\nKenkan Yohane 4:5-43.\nSu bɛn na ɛsɛ sɛ yɛda no adi wɔ nnipa a wofi aman foforo anaa tebea soronko mu de suasua Yesu nhwɛso no? (Yoh. 4:9; 1 Kor. 9:22; 1 Tim. 2:3, 4; Tito 2:11)\nSɛ obi bɛyɛ Yesu suani a, nhyira bɛn na onya? (Yoh. 4:14; Yes. 58:11; 2 Kor. 4:16)\nƆkwan bɛn so na yebetumi akyerɛ anisɔ te sɛ Samariani bea no a na ne ho pere no sɛ ɔbɛka nea wasua ho asɛm akyerɛ afoforo no? (Yoh. 4:7, 28; Mat. 6:33; Luka 10:40-42)\nƆkyerɛkyerɛɛ Samariani Baa Bi\nYesu kaa asɛm bi kyerɛɛ ɔbaa no, na na ɔnkaa saa asɛm no nkyerɛɛ obiara da.


Génesis 19 OL – 1 Mose 19 ASCB | Biblica\nGénesis 19 OL – 1 Mose 19 ASCB\nSodom Ne Gomora Amumuyɛ\n1Ɔsoro abɔfoɔ baanu no duruu Sodom anwummerɛ. Na Lot te kuro no ɛpono ano. Ɛberɛ a Lot hunuu sɛ wɔreba no, ɔsɔre kɔhyiaa wɔn ɛkwan. Ɔbuu nkotodwe, de nʼanim butuu fam, nam so maa wɔn akwaaba. 2Ɔkaa sɛ, “Me wuranom, mesrɛ mo, mommɛsoɛ mo akoa fie, na memma mo nsuo nhohoro mo nan ho, na monna, na ɔkyena anɔpatutuutu, moatoa mo akwantuo no so.”\nNanso, abɔfoɔ no buaa sɛ, “Dabi, mmom, yɛbɛda adwabɔeɛ.”\n3Nanso, Lot kɔɔ so srɛɛ wɔn anibereɛ so enti, wɔne no kɔɔ ne fie. Ɔtoo burodo a wamfa mmɔreka amfra ɛda no ara, de too wɔn ɛpono, ma wɔdiiɛ. 4Ansa na wɔbɛkɔ akɔda no, Sodomfoɔ mpanin ne mmɔfra nyinaa firi kuro no afanan bɛtwaa efie no ho hyiaeɛ. 5Wɔteateaam frɛɛ Lot bisaa no sɛ, “Mmarima a wɔbaa wo nkyɛn anadwo yi wɔ he? Fa wɔn brɛ yɛn, na yɛne wɔn nkɔda.”\n6Lot firii adi, too ne ɛpono mu, kɔhyiaa Sodom mmarima no. 7Ɔka kyerɛɛ wɔn sɛ, “Me nuanom, mesrɛ mo, monnyɛ amumuyɛsɛm a ɛte saa. 8Montie! Mewɔ mmammaa baanu a wɔnhunuu mmarima da. Momma memfa wɔn mmrɛ mo, na deɛ mopɛ biara, moayɛ wɔn. Na saa mmarima baanu yi deɛ, mommfa mo nsa nka wɔn, ɛfiri sɛ, wɔaba me suhyɛ banbɔ mu.”\n9Ɛdɔm no teateaam sɛ, “Twe wo ho! Woyɛ hwan? Yɛn na yɛama wo baabi atena wɔ ha, na afei deɛ worebɛkyerɛ yɛn deɛ yɛnyɛ. Yɛne wo bɛdi no anibereɛ so asene nkurɔfoɔ no.” Ɛdɔm no twi faa Lot so, na wɔhyɛɛ aseɛ bubuu apono no.\n10Nanso, ɔsoro abɔfoɔ baanu a wɔhyɛ efie hɔ no pue bɛtwee Lot kɔhyɛɛ efie hɔ, too ɛpono no mu. 11Ɔsoro abɔfoɔ baanu no maa mpanin ne mmɔfra a wɔgyinagyina ɛpono no akyiri no ani firafiraeɛ enti, wɔanhunu ɛpono no koraa.\nSodom Ne Gomora Sɛeɛ\n12Afei, ɔsoro abɔfoɔ baanu no bisaa Lot sɛ, “Wowɔ abusuafoɔ bi wɔ kurom ha sɛ ɛyɛ wo nsenom, wo mmammaa, wo mmammarima anaa obi foforɔ bi a ɔyɛ wo ho onipa? Yi wɔn nyinaa firi ha, 13ɛfiri sɛ, yɛrebɛsɛe saa kuro yi pasaa. Amumuyɛsɛm a ɛtia nnipa yi a aduru Awurade anim no ano den enti, wasoma yɛn sɛ yɛmmɛsɛe kuro yi.”\n14Enti, Lot firii adi, kɔbɔɔ mmarima bi a wɔahyɛ bɔ sɛ wɔbɛwareware ne mmammaa no amaneɛ. Ɔka kyerɛɛ wɔn sɛ, “Monyɛ no ntɛm, na momfiri kuro yi mu, ɛfiri sɛ, Awurade Onyankopɔn rebɛsɛe kuro yi!” Nanso, na saa mmarima yi susu sɛ ɔredi fɛ bi.\n15Anɔpahema no, ɔsoro abɔfoɔ no hyɛɛ Lot sɛ, “Ntɛm! Ka wo ho, na fa wo yere ne wo mmammaa baanu a wɔwɔ ha no firi ha kɔ; anyɛ saa a, wɔde mo bɛfra kuro no, asɛe mo.”\n16Ɔtwentwɛnee ne nan ase no, ɔsoro abɔfoɔ no sosɔɔ Lot ne ne yere ne ne mmammaa baanu no nsa, twee wɔn, de wɔn firii kuro no mu asomdwoeɛ mu, ɛfiri sɛ, Awurade hunuu wɔn mmɔbɔ. 17Ɔsoro abɔfoɔ no yii Lot mmammaa baanu no firii kuro no mu ara pɛ, abɔfoɔ no mu baako kaa sɛ, “Monnwane nnye mo kra nkwa; monnhwɛ mo akyiri. Monnnyina baabiara. Monnwane nkɔ mmepɔ no so, anyɛ saa a, mobɛwuwu!”\n18Nanso, Lot ka kyerɛɛ wɔn sɛ, “Ao, dabi me wuranom! 19Mo akoa anya mo anim adom, na moayɛ me adɔeɛ kɛseɛ de agye me nkwa. Nanso, me deɛ, merentumi nnwane nkɔ mmepɔ no so, ɛfiri sɛ, mesuro sɛ anhwɛ a, saa amanehunu yi bɛto me, ama mawu. 20Hwɛ, kuro ketewa bi bɛn ha. Mesrɛ mo, momma menkɔhinta hɔ mmom, na manhwere me nkwa. Kuro no nsua anaa?”\n21Ɔsoro abɔfoɔ no ka kyerɛɛ Lot sɛ, “Ɛyɛ, mepene wʼabisadeɛ yi so; merensɛe saa kuro ketewa no. 22Ɛnneɛ, dwane kɔ hɔ ntɛm, ɛfiri sɛ, sɛ wonnuruu hɔ a, merenyɛ biribiara.” Ɛfiri saa ɛberɛ no, na wɔfrɛɛ kuro no Soar a aseɛ ne kuro ketewa.\n23Ɛberɛ a Lot duruu Soar no, na owia apue. 24Afei, Awurade maa sɔfe ne ogya tɔ firii soro, guu Sodom ne Gomora so. 25Saa ɛkwan yi so na wɔfa de sɛee saa nkuropɔn mmienu ne asasetam no nyinaa. Nnipa a na wɔtete saa nkuropɔn no so ne asase no so afifideɛ nso nyinaa sɛeɛ. 26Nanso, Lot yere twaa nʼani hwɛɛ nʼakyiri ma ɔdanee nkyene esie.\n27Adeɛ kyee anɔpatutuutu no, Abraham kɔɔ baabi a ɔgyinaa Awurade anim no. 28Ɔmaa nʼani so hwɛɛ Sodom ne Gomora fam ne asasetam no so nyinaa, hunuu wisie kumɔnn a abua asase no so te sɛ wisie a ɛfiri fononoo mu.\n29Ɛberɛ a Onyankopɔn sɛee nkuro a ɛwɔ asase tamaa no so no, Onyankopɔn kaee Abraham, na ɔyii Lot firii ɔsɛeɛ a ɛbaa nkuro a na Lot te so no mu no.\nLot Ne Ne Mmammaa Baanu No\n30Afei, Lot ne ne mmammaa baanu no tu firii Soar kɔtenaa ɔbodan bi a na ɛwɔ mmepɔ no mu, ɛfiri sɛ, na ɔsuro sɛ ɔbɛtena Soar. 31Ɛda koro bi, ɔbabaa panin no ka kyerɛɛ akumaa no sɛ, “Yɛn agya abɔ akɔkoraa, na ɔbarima biara nso nni ha a ɔne yɛn bɛda, sɛdeɛ wɔyɛ no ewiase baabiara no. 32Ne saa enti, ma yɛmma yɛn agya nsã nnom, na afei, yɛne no nna, sɛdeɛ ɛbɛyɛ a yɛnam ne so bɛma yɛn ase adɔre.”\n33Saa anadwo no, wɔmaa wɔn agya nsã nomeeɛ. Na ɔbabaa panin no ne no kɔdaeɛ. Lot anhunu ɛberɛ korɔ a ne babaa panin no de bɛdaa hɔ ne ɛberɛ korɔ a ɔsɔre kɔeɛ.\n34Adeɛ kyeeɛ no, ɔbabaa panin no ka kyerɛɛ akumaa no sɛ, “Nnora anadwo, me ne mʼagya daeɛ. Saa anadwo yi, ma yɛnsane mma no nsã nnom, na wo nso, wo ne no nkɔda, sɛdeɛ ɛbɛyɛ a yɛnam yɛn agya so bɛma yɛn ase adɔre.” 35Saa anadwo no nso, wɔmaa wɔn agya nsã nomeeɛ. Na akumaa no nso ne nʼagya kɔdaeɛ. Bio, Lot anhunu ɛberɛ ko a akumaa no de bɛdaa hɔ ne ɛberɛ ko a ɔsɔre kɔeɛ.\n36Enti, Lot ne ne mmammaa baanu no nyinsɛneeɛ. 37Ne babaa panin no woo ɔbabarima, na ɔtoo no edin Moab. Ɔno na ɔyɛ Moabfoɔ agya de bɛsi ɛnnɛ. 38Akumaa no nso woo ɔbabarima, na ɔtoo no edin Ben-Ami; ɔno nso ne Amon mma agya de bɛsi ɛnnɛ.\nASCB : 1 Mose 19


1 Timóteo 3 NVI-PT - 1 Timoteo 3 AKCB\n1Ɛyɛ sɛnnahɔ sɛ, sɛ obi pɛ sɛ ɔyɛ asafopanyin a, na wafa adwuma pa. 2Asafopanyin yɛ obi a mfomso nni ne ho. Ɛsɛ sɛ ne yere yɛ baako. Ɛsɛ sɛ ɔbrɛ ne ho ase na ɔhyɛ ne ho so yɛ ne biribiara pɛpɛɛpɛ. Ɛsɛ sɛ ogye ahɔho wɔ ne fi na ɔkyerɛkyerɛ nso. 3Ɛnsɛ sɛ ɔyɛ ɔsadweam anaa basabasa, na mmom, ɛsɛ sɛ ɔbrɛ ne ho ase na ɔpɛ asomdwoe. Ɛnsɛ sɛ ɔyɛ sikaniberefo. 4Ɛsɛ sɛ otumi hwɛ ne fifo so yiye na otumi ma ne mma yɛ osetie de obu ne nidi ma no. 5Na sɛ obi nnim sɛnea ɔhwɛ ne fi so yiye a, ɛbɛyɛ dɛn na obetumi ahwɛ Onyankopɔn asafo so? 6Ɛnsɛ sɛ ɔyɛ obi a afei na wahu Awurade; sɛ ɛba saa a, ne tirim bɛyɛ no dɛ na wayɛ ahomaso ama wɔabu no atɛn sɛnea wobuu ɔbonsam atɛn no. 7Ɛsɛ sɛ wɔn a wɔnnyɛ akyidifo no mpo de nidi ma no sɛnea ɛbɛyɛ a wɔrengu nʼanim ase na ɔbonsam afiri renyi no.\n8Ɛsɛ sɛ asafo mu aboafo nso yɛ nnipa a wɔwɔ suban pa na wodi nokware. Ɛnsɛ sɛ wɔnom nsa pii anaasɛ wɔyɛ aniberefo. 9Ɛsɛ sɛ wɔde adwene mu fann gyina pintinn ma nokware no ne gyidi no. 10Ɛsɛ sɛ wɔsɔ wɔn hwɛ ansa, na sɛ wodi sɔhwɛ no so nkonim a wɔasom.\n11Ɛsɛ sɛ wɔn yerenom nso wɔ suban pa a wonni nseku. Ɛsɛ sɛ wɔbrɛ wɔn ho ase di nokware wɔ biribiara mu.\n12Ɛsɛ sɛ asafo no mu boafo no wɔ yere baako na afei otumi hwɛ ne mma ne ne fifo yiye. 13Wɔn a wɔsom yiye no benya nnyinaso pa, na wɔn gyidi a wɔwɔ wɔ Kristo Yesu mu no nso ayɛ nam.\n14Saa nhoma a mede rebrɛ wo yi akyi no, mewɔ anidaso sɛ ɛrenkyɛ biara mɛba wo nkyɛn. 15Na sɛ mannu wo nkyɛn ntɛm a saa nhoma yi bɛma woahu sɛnea wɔbɔ wɔn bra wɔ Onyankopɔn fi; ofi a ɛyɛ Onyankopɔn teasefo no asafo a ɛyɛ nokware no nnyinaso. 16Akyinnye biara nni ho sɛ, ahintasɛm a ɛwɔ nyamesom pa mu no krɔn:\nƆbae onipa tebea mu,\nna abɔfo huu no,\nwɔkaa ne ho asɛm wɔ amanaman mu,\nna wiase gyee no dii,\nwɔfaa no kɔɔ ɔsoro anuonyam mu.\nAKCB : 1 Timoteo 3


KENKAN WƆ Afrikaans Albanian Alur American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgian French Sign Language Belize Kriol Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chol Cibemba Colombian Sign Language Costa Rican Sign Language Croatian Croatian Sign Language Cuban Sign Language Cubeo Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik Emberá (Northern) English Estonian Ewe Fijian Filipino Sign Language Finnish French French Sign Language Ga Galician Garifuna Georgian German German Sign Language Ghanaian Sign Language Greek Greek Sign Language Guahibo Guambiano Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Inga Irish Sign Language Isoko Israeli Sign Language Italian Italian Sign Language Jamaican Creole Jamaican Sign Language Japanese Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Korean Sign Language Kosraean Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Macushi Madagascar Sign Language Malagasy Malawi Sign Language Malay Malayalam Malaysian Sign Language Maltese Mambwe-Lungu Mapudungun Marathi Marshallese Maya Mexican Sign Language Mixtec (Guerrero) Moore Motu Mozambican Sign Language Myanmar Navajo Ndau Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nyungwe Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Pennsylvania German Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Punjabi Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Rapa Nui Romanian Russian Russian Sign Language Salvadoran Sign Language Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Seychelles Creole Shona Silozi Singapore Sign Language Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tojolabal Tok Pisin Tongan Torres Strait Creole Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nYohane Adiyisɛm 8:1-13\nWɔtew ahyɛnsode a ɛto so ason no (1-6)\nWɔhyɛn ntorobɛnto anan a edi kan no (7-12)\nƆtee sɛ wɔreka sɛ: “Munnue, munnue, munnue” (13)\n8 Bere a ɔtew+ ahyɛnsode a ɛto so ason no,+ ɔsoro yɛɛ dinn bɛyɛ dɔnhwerew fã. 2 Na mihuu abɔfo baason+ a wogyinagyina Onyankopɔn anim no, na wɔmaa wɔn ntorobɛnto ason. 3 Ɔbɔfo foforo bi bae, na na okura aduhuam kankyee a wɔde sika kɔkɔɔ ayɛ. Obegyinaa afɔremuka no ho,+ na wɔmaa no aduhuam pii+ sɛ ɔmfa nka akronkronfo nyinaa mpaebɔ ho, na ɔmfa mmɔ afɔre wɔ sika kɔkɔɔ afɔremuka+ a esi ahengua no anim no so. 4 Na aduhuam no mu wusiw fii ɔbɔfo no nsam, na ɛne akronkronfo no mpaebɔ+ no foro kɔɔ Onyankopɔn anim. 5 Ɛhɔ ara na ɔbɔfo no faa aduhuam kankyee no, na ɔde afɔremuka so gya no bi hyɛɛ no ma, na ɔtow guu asaase so. Na aprannaa ne nne ahorow ne anyinam+ ne asaasewosow bae. 6 Na abɔfo baason a wokurakura ntorobɛnto ason+ no yɛɛ krado sɛ wɔrebɛhyɛn ntorobɛnto no. 7 Nea odi kan no hyɛn ne torobɛnto no. Na asukɔtweaa ne ogya a ɛne mogya adi afra bae, na wɔtow guu asaase so;+ na asaase no nkyekyɛm abiɛsa mu baako hyewee, na nnua nkyekyɛm abiɛsa mu baako hyewee, na wura momono nyinaa hyewee.+ 8 Na ɔbɔfo a ɔto so abien no hyɛn ne torobɛnto no. Na wɔtow biribi te sɛ bepɔw kɛse a ɛrehyew too ɛpo mu.+ Na ɛpo no nkyekyɛm abiɛsa mu baako dan mogya;+ 9 na ɛpo mu abɔde a nkwa wom* no nkyekyɛm abiɛsa mu baako wuwui,+ na ɛpo so ahyɛn nkyekyɛm abiɛsa mu baako sɛee. 10 Ɔbɔfo a ɔto so abiɛsa no hyɛn ne torobɛnto no. Na nsoromma kɛse bi a ɛredɛw te sɛ kanea tew fii soro, na ɛbɛhwee nsubɔnten nkyekyɛm abiɛsa mu baako ne nsuti so.+ 11 Nsoromma no din de Awɔnwene. Na nsu no nkyekyɛm abiɛsa mu baako dan awɔnwene, na nsu no maa nnipa pii wuwui efisɛ na ayɛ nwene.+ 12 Na ɔbɔfo a ɔto so anan no hyɛn ne torobɛnto no. Na wɔde ade bɔɔ owia nkyekyɛm abiɛsa mu baako+ ne ɔsram nkyekyɛm abiɛsa mu baako ne nsoromma nkyekyɛm abiɛsa mu baako, sɛnea ɛbɛyɛ a emu nkyekyɛm abiɛsa mu baako beduru sum+ na adekyee nkyekyɛm abiɛsa mu baako rennya hann na anadwo nso ayɛ saa ara. 13 Na mihui, na metee sɛ ɔkɔre bi a watu nam wim de nne kɛse reka sɛ: “Munnue, munnue, munnue,+ mo a mote asaase so esiane ntorobɛnto a aka a abɔfo baasa no rebɛhyɛn no nnyigyei nti!”+\n^ Anaa “abɔde a ɛwɔ akra.”


Asomafo 22 NA-TWI - “Anuanom ne agyanom, muntie m’anoyi - Bible Gateway\nAsomafo 21Asomafo 23\nAsomafo 22 Nkwa Asem (NA-TWI)\n22 “Anuanom ne agyanom, muntie m’anoyi yi.” 2 Wɔtee sɛ ɔka Hebri no, wɔyɛɛ komm koraa. Paulo toaa so se, 3 “Meyɛ Yudani a wɔwoo me wɔ Tarso a ɛwɔ Kilikia. Wɔtetew me wɔ Yerusalem wɔ Gamaliel nan ase. Misuaa sɛnea wodi Yudafo mmara ne wɔn amanne so pɛpɛɛpɛ. Mebɔɔ mmɔden sɛ biribiara a meyɛ no, mede bɛhyɛ Onyankopɔn anuonyam sɛnea mo nyinaa nso reyɛ nnɛ yi. 4 Metaa nnipa a wodi Awurade asɛm so no nyinaa kunkum wɔn. Mekyeree mmea ne mmarima de wɔn guu afiase. 5 Ɔsɔfo panyin ne agyinatufo no nyinaa di me adanse sɛ, asɛm a mereka yi yɛ nokware. Wɔn nkyɛn mpo na migyee tumi nhoma sɛ mede rekɔma anuanom Yudafo a wɔwɔ Damasko no. Saa nhoma no na anka megyina so makyekyere nnipa a wodi Awurade asɛm so no agu wɔn nkɔnsɔnkɔnsɔn, de wɔn aba Yerusalem na wɔatwe wɔn aso.


Salamanka (Chile) - Wikipedia\nSalamanca( pronounciation of "Salamanka (Chile)" (help·info)) yε kuro a ɛwɔ Chile ɛna ɛyɛ kuro ketewa bi a ɛwɔ Choapa nkyekyɛmu , a ɛwɔ Coquimbo mantam. Ne kwan no ware bɛyɛ borɔfo kwansin aduasa (30km) (19mi) apueɛ wɔ illapel, beaɛ a wɔdi mantam dwuma titire bi wɔ hɔ ɛna ɛwɔ borɔfo kwansin ahasa ne du nsia (316km) wɔ Santiago,Chile atifi fam. Pɛ kwan a wɔfa so kɔ Los Vilos a ɛwɔ Panamerican kwan so na ɛne nkuro a aka wɔ ɔman no ka bom.\nMpɔtɛm 3445.3 km²\nNnipa dodoɔ 25326 ab. (2012)\nSalamanca wɔ Choapa nsuo atifi ɛna ɛhyɛ Chaopa nsuo mu. Joaquín de Ceballo, Illapel aban na ɔtee no wɔ afe apem ahannwɔtwe ne aduanan nan(1844).Las Brujas wiemhyɛn gyinabea na ɛhwɛ so.\n2 Adikanfoɔ a Ɛbɛtenaa hɔ.\n3 Inca adedie\n6 Beaɛ a menyaa mmoa firiiɛ.\nWɔsii Salamanca kuro no wɔ Obubuo bosome da a ɛtɔ so aduonu nkron wɔ afe apem ahannwɔtwe ne aduanan nan(1844) nom, a Illapel aban Joaquín Ceballos na ɔtenaa no sɛ aban, a Santiago ayaresabea mpaninfoɔ, wɔ Hacienda Choapa asaase so na ɛsiiiɛ, saa mmerɛ na ɛyɛ mmɔborɔfoɔ dea. Na asaase no yɛ Matilde Salamanca a n'agyapadeɛ bɛyɛɛ asɔre no dea wɔ afe apem ahannwɔtwe ne aduonu (1820) mu na Bernardo O'Higgins Supreme Director hyɛɛ no, wɔ ɛbɔ bosome da a ɛdikan afe apem ahannwɔtwe ne aduonu baako (1 sept.,1821) na ɔdaa ahohanmmɔ ho nsɛm adi. Na ɛwɔ Choapa nsuo atifi, a ɛbɛn tete India a na ɛka 'Commit Choapa" ho na ɔgyinaa beaɛ a seisei yɛfrɛ no Chalinga. Bɛyɛ mfeɛ afe apem ahannwɔtwe ne aduokron nson(1897) mu no na nnipa a ɛte Salamanca yɛ mpem mmienu (2,000), ɛna Chalinga nso nyaa nkrataa ahasa ne aduosia nson(367) saa berɛ no, a wɔkyerɛm sɛ ɛyɛ akura ketewa a wɔn nnua yɛ blɔk aduanan nwɔtwe a wɔde kwan a ɛtene kyɛn "regular width". Na asɔre wɔ telegraph Office ne Civil Registation ne mansini adantam nkonwa a ɛwɔ tumi wɔ nkyekyɛmu a ɛwɔ Peralillo Cerro Chico ne Salamanca so. Nsaase beberee a na ɛka Chaopa mu no, ebi bɛkaa Homestead Act of 1928 mu. Berɛ a na Agrarian Reform Corporation nnye aponkyibaa nkrataa no, Beaeɛ a ɛbɛyɛɛ Hacienda Choapa no gyee sika mpem ahanu ne aduonum mmiɛnsa (253,000) a asaase acres mpem nnwɔtwe pɛ na wɔtumi pagyaeɛ. Wɔ berɛ a wɔreyɛ Cora dwumadie bi wɔ mfeɛ aduosia awieeɛ nom no, dwumakuo bi a wɔfrɛ no rural population a ɛwɔ Choapa Valley di dwuma no wɔ nkurase nkurase a ɛwɔ nsuo a ne din yɛ pɛ ne ano, a wɔyɛɛ mmeaɛ mmeaɛ wɔ afe apem ahankron ne aduowɔtwe mmienu (1982).\nAdikanfoɔ a Ɛbɛtenaa hɔ.Sesa\nƐfiri glaciation da a ɛtwatoɔ no nnipa a ɛte hɔ no adɔɔso. Berɛ a wɔdii nkunim bɛyɛ mfeɛ mpem du (10,000)akyi no, saa nnipakuo yi abɛyɛ parajes. Afei nso mfeɛ bi a atwam no na wɔfrɛ saa kuro no bayifoɔ kurom,a wɔde agyina hɔ ama nnipa bi aa wɔfiri kuro hɔ te Jose Maria Olguin, a waka nsɛm pii afa ho.\nAdwuma a ɛdikan.\nWɔ mfeɛ mpem nnwɔtwe (8000) ne mfeɛ mpem mmienu ne ahanum (2500) ntam no, a wɔnante nsaase a wabra sɛ bɔmmɔfoɔ nkɔso no,a wɔde firi mpoano hwehwɛ aduane wɔ hɔ. Nkakrankakra saa kuo yi bɛtumpɔn de mfudeɛ (ne titire aburo) a abɔmmɔfoɔ mmoa ka ho.\nWɔ mfeɛ ahasa(300BC) ne mfeɛ ahanu(200) ntam no, pae kɔɔ valley agroalfareras nnipa dodoɔ mu a ɛfiri anaafoɔ atɔeɛ fam a ɛwɔ Argentina. Wei no firi nnoɔma a ɛdikan a atwam, a ɛyɛ adanseɛ ma nnoɔma a St. Augustine, Grove,Chillepin,Panguesillo ne Salamanca nyaeɛ.\nSaa nkorɔfoɔ yi a yɛnnim baabi a wɔfiri yi, te Valley ne gorges mu a wɔde wɔn ho to mfudeɛ ne mmoa so. Wɔm wɔ nimdeɛ fa agudeɛ, silver ne copper metallurgy ho. Wɔde anwea yɛ nkukuo ne ade,nim nea yɛde snuff yɛ ne nea ɛkeka ho wɔ mantam hɔ na wɔdaa nnoɔma a wɔde mmoba asiesie ho adi:tembetá. Ɛpono a wɔde bɛkyerɛ saa amammerɛ yi a wɔde bɛbɔ mpuntuo a ɛwɔ beaɛ hɔ tɔfa no anwie pɛyɛ.\nWɔ ne nkyerɛkyerɛmu no wɔgyedi sɛ diaguitas firii Chile na ɛbaa sɛntry a ɛtɔso du nom firii Argentine atifi atɔeɛ fam, fa mmepɔ ne valley a ɛmaa nnipa baa Chico atifi. Mmusuakuo a na ɛwɔ diaguitas a ɛwɔ Valley no na wɔyɛ abɔmmɔfoɔ,wɔyɛ mfudeɛ ne mmoa, na wɔyɛ baeɛ wɔ hɔ ma nkurɔfoɔ tena Diaguita yɛɛ nkukuo bia wɔsiesie ho kama a epui berɛ a Incasfoɔ reba no. Wɔde din "dua lordships" na ɛtoo wɔn amanyɔkuo no so, wɔkyɛp mu mmienu a ɛmu bia ɔhene na ɛhwɛ so. Ɛf baako wɔ mpoano,na baako nso wɔ mmepɔ no so anaa Valley no soro baabi a diaguitas Choapa Valley ankasa wɔ no. Ɛwɔm sɛ atwerɛfoɔ no nkyerɛ anaa nhyehyɛ mmɔba no a ɛwɔ Valley deɛ nanso ɛbɛyɛɛ diaguitas dea. Ɛtɔ mmerɛ bi a mmoba no a woahyɛ no nso no yɛ ntwereɛ, ɛkwan a wɔbɛfa so anya nsɛm nokware bi afa ho. Ɛsu a ɛwɔm ne petroglyphs Panguesillo, Chillepín, Jorquera, Santa Rosa, Cerro Chico and Salamanca.\nTupac Inca Yupanqui a na ɔdi adeɛ wɔ (1471-1493) mu dii anaafoɔ no so a ɔbui wɔn dodoɔ Tahuantisuyo a ɛwɔ Diaguitas ahennie mu.\nWɔ mfeɛ mpem mmienu ne mmienu (2002) National Statistics Institute nnipa akenkan nom no, Salamanca nya beaɛ bɛyɛ 3,445.3km(1,330 sq mu) ne nnipa bɛyɛ mpem aduonu nan, ahanan ne aduokron nan (24,494) a mmarima yɛ mpem du mmiɛnsa, ne aduanan mmiɛnsa(13,043) na mmaa yɛ mpem du baako, ahanan ne aduonum baako(11,451). Wɔ wei nom no nnipa mpem du mmienu, ahansia ne aduowɔtwe nkron(51.8%) na ɛte kuro nom ɛna nnipa mpem du baako, ahannwɔtwe ne num(48.2%) na ɛte kuro no nkyɛn. Nnipa a ɛwɔ ɔman no mu kɔɔ soro duruu ɔhamu nkyekyɛmu num akyirepɔ nkron(5.9%) (apem, ahasa ne aduosia nnwɔtwe) wɔ afe apem ahankron ne aduokron mmienu ne mfeɛ mpem mmienu ne mmienu (1992-2002)ntam akenkan.\nSalamanca yɛ mpɔtam a ɛtɔ so mmiɛnsa wɔ Chile nkyekyɛmu municpal Council no kyɛɛ mu a alcalde na ɛdi so a wɔto no so aba mfeɛ nan biaa. Mfeɛ mpem mmienu ne nnwɔtwe ne mfeɛ mpem mmienu ne du mmienu (2008-2012) alcalde yɛ Gerardo Rojas Escudero (PPD). Council no wɔ ekuomma bi te sɛ.\nWɔ Chile abatoɔ no nkyekyɛmu no, Adriana Muñoz (PDC) ne Luis Lemus(Ind.)gyinaa mu maa Salamanca wɔ Chamber of Deputies nom sɛ ɔka mansini abatoɔ a ɛtɔ so nkron nom,( a na Combarbalá, Punitaqui, Monte Patria, Illapel, Los Vilos, Canela ka ho).( Evelyn Matthei Fornet (UDI) ne Jorge Pizarro Soto (PDC) de mpɔtam no agyina hɔ wɔ Senate sɛ ɔnka senatorial ɛtɔ so nan no mpɛsoa ho(Coquimbo mantam).\nBeaɛ a menyaa mmoa firiiɛ.Sesa\n↑ "Municipality of Salamanca" (in Spanish). Archived from the original on 5 March 2002. Retrieved 13 November 2010\nYɛ yi fii "https://tw.wikipedia.org/w/index.php?title=Salamanka_(Chile)&oldid=62168"\nNsesae a ɛtwa mu da 19 Ogyefuo 2022, bere 00:42\nNsesae ba kratafa yi so da 19 Ogyefuo 2022, mmere 00:42.


Nnwom 101 | Intanɛt So Bible| Wiase Foforɔ Nkyerɛaseɛ\nƆhene bi de koma a edi mu bɛnantew\n‘Me ne obi a ɔyɛ ahantan ani renhyia’ (5)\n‘Mɛdom anokwafo’ (6)\nDawid dwom. 101 Ɔdɔ a enni huammɔ ne atemmu ho dwom na mɛto. O Yehowa, wo na mɛto ayeyi dwom* ama wo. 2 Mede nhumu bɛyɛ ade, na meremma asɛm mma me ho.* Da bɛn na wobɛba me nkyɛn? Koma a edi mu+ na mede bɛbɔ me bra wɔ me fi. 3 Meremfa biribiara a mfaso nni so* nsi m’ani so. Wɔn a wɔaman afi nea ɛteɛ ho no, mikyi wɔn nneyɛe;+Me ne wɔn nni twaka biara.* 4 Obi a ne koma asɛe no, meremmɛn no koraa;Merempene adebɔne so.* 5 Obiara a ɔsɛe ne yɔnko din kokoam no,+Mɛma waka n’ano atom.* Obiara a ɔwɔ ahantan aniwa ne ahomaso koma no,Me ne n’ani renhyia. 6 Mɛdom asaase so anokwafoSɛnea ɛbɛyɛ a wɔne me bɛtena. Nea ne ho nni asɛm no,* ɔno na ɔbɛsom me. 7 Ɔdaadaafo biara rentena me fi,Na ɔtorofo biara nni hɔ a obegyina m’anim.* 8 Anɔpa biara, mɛma asaase so amumɔyɛfo nyinaa ayɛ dinn,*Na mɛpra nnebɔneyɛfo nyinaa afi Yehowa kurow no mu.+\n^ Anaa “mɛma m’abrabɔ adi mu.”\n^ Anaa “Meremfa adehunu biara.”\n^ Anaa “Wɔn nneyɛe remmɛn me.”\n^ Nt., “Merenhu adebɔne.”\n^ Anaa “Meyi no afi hɔ.”\n^ Anaa “Nea n’abrabɔ di mu no.”\n^ Nt., “obegyina m’ani so.”\n^ Anaa “meyi asaase so amumɔyɛfo nyinaa afi hɔ.”


Ntoboa a Yɛyi De Boa Adwuma a Yehowa Adansefo Reyɛ wɔ Wiase Nyinaa | Adesua\nYEHOWA yɛ Onyankopɔn a ne yam ye. (Yakobo 1:17) Yɛhu n’ayamye wɔ nneɛma a wabɔ nyinaa mu. Ɔde nsoromma hyɛɛ wim mã, na ɔde nnua ne nhwiren a ɛyɛ fɛ nso hyɛɛ asase so mã.—Dwom 65:12, 13; 147:7, 8; 148:3, 4.\nDwom 104 kyerɛwfo no kyerɛɛ nneɛma a Yehowa abɔ nyinaa ho anisɔ kɛse, enti ɔhyehyɛɛ dwom de yii no ayɛ. Sɛ wokenkan saa dwom no a, wokyerɛ anisɔ te sɛ odwontofo no? Ɔkaa sɛ: “Mɛto dwom ama Yehowa me nkwa nna nyinaa; meda so te aseɛ yi, mɛto dwom ama me Nyankopɔn.” (Dwom 104:33) Wo nso wopɛ sɛ woyɛ saa?\nAYAMYE A ƐSEN BIARA\nYehowa pɛ sɛ yɛsuasua n’ayamye. Ɔma yɛhu nea enti a ɛsɛ sɛ yɛda ayamye adi. Ɔmaa ɔsomafo Paulo kyerɛwee sɛ: “Kasa kyerɛ wɔn a wɔyɛ adefoɔ wɔ wiase yi mu sɛ wɔnnnwene akokurokosɛm, nso wɔmmfa wɔn ani nnto ahonyadeɛ a ɛnni nnyinasoɔ so, na mmom wɔmfa nto Onyankopɔn a ɔma yɛn adeɛ nyinaa ma no bu soɔ ma yɛn ani gyeɛ no so; wɔnyɛ papa, wɔnyɛ adefoɔ nnwuma pa mu, wɔmmue wɔn nsam, na wɔnkyɛ adeɛ, na wɔnto fapem pa nsie yie mma daakye, na ama wɔatumi asɔ nkwa paa no mu dendeenden.”—1 Timoteo 6:17-19.\nBere a ɔsomafo Paulo kyerɛw ne krataa a ɛto so mmienu kɔmaa Korintofoɔ no, ɔkyerɛɛ adwene a ɛsɛ sɛ yɛnya bere a yɛreyɛ adɔe no. Ɔkaa sɛ: “Obiara nyɛ no sɛdeɛ wasusu no n’akomam, ɛnyɛ amemenemfe anaa ɔhyɛ so, ɛfiri sɛ Onyankopɔn dɔ deɛ ɔte n’anim ma.” (2 Korintofoɔ 9:7) Sɛ yɛn yam ye a, henanom na wɔnya so mfaso? Paulo kaa sɛ sɛ yɛma afoforo nya nea wɔhia a, na yɛreboa wɔn. Nanso yɛn nso yɛnya so mfaso efisɛ Yehowa bɛhyira yɛn.—2 Korintofoɔ 9:11-14.\nAfei ɔsomafo Paulo twee adwene sii ayamye a ɛsen biara a Onyankopɔn ada no adi so. Ɔkaa sɛ: “Aseda nka Onyankopɔn wɔ n’akyɛdeɛ a ɛnni kabea no ho.” (2 Korintofoɔ 9:15) Nneɛma pa a Yehowa nam Yesu Kristo so de ma yɛn nyinaa ka “n’akyɛdeɛ a ɛnni kabea” no ho. Sɛ yɛreka akyɛde a ɛsom bo yi ho asɛm a, anka yɛn anom nsɛm bɛsa.\nYɛbɛyɛ dɛn akyerɛ sɛ yɛn ani sɔ nea Yehowa ne Yesu ayɛ ama yɛn nyinaa, ne nea wɔbɛyɛ ama yɛn daakye? Ɔkwan baako a yɛbɛfa so akyerɛ anisɔ ne sɛ yɛbɛda ayamye adi. Wei hwehwɛ sɛ yɛde yɛn bere, yɛn ahoɔden, ne yɛn ahode som Yehowa na yɛboa afoforo ma wɔsua ne ho ade. Sɛ yɛwɔ bi oo, sɛ yɛnni bi oo, yɛbɛtumi ayɛ saa.—1 Berɛsosɛm 22:14; 29:3-5; Luka 21:1-4.\nSɛnea na ɛte wɔ ɔsomafo Paulo bere so no, ɛnnɛ nnipa pii yi sika bi ‘sie’ anaa wotwa sika bi to hɔ de gu ntoboa nnaka a wɔakyerɛw ho “Wiase Nyinaa Adwuma” no mu.—1 Korintofoɔ 16:2.\nƆsram biara, asafo ahorow de sika yi kɔ Yehowa Adansefo dwumadibea a ɛhwɛ wɔn man dwumadi so. W’ankasa nso betumi de ntoboa no akɔ Watch Tower Bible and Tract Society of Ghana, Attention Accounts Department, P. O. Box GP 760, Accra, Ghana. Wopɛ nso a wubetumi de akɔ sikakorabea a edidi so yi: Watch Tower, Barclays Bank, Accra High Street Branch, Account number 048/2746365 anaa Watch Tower, Ghana Commercial Bank, Accra High Street Branch, Account number 1011130008990. Anaasɛ wubetumi de akɔ Yehowa Adansefo dwumadibea a ɛwɔ wo man mu.\nWubetumi de ntoboa a edidi so yi nso akɔ Yehowa Adansefo dwumadibea a ɛwɔ wo man mu.\nSɛ obi pɛ sɛ ɔde check mena address a ɛwɔ atifi hɔ no a, ɛsɛ sɛ ɔkyerɛ sɛ wontua mma “Watch Tower.”\nSika a wɔde yi ntoboa akyi no, akwan foforo wɔ hɔ a wubetumi afa so ayi ntoboa de aboa Ahenni adwuma a wɔyɛ wɔ wiase nyinaa no. Ebi na edidi so yi:


2 Samuel 11 NIRV - 2 Samuel 11 AKCB\nDawid Ne Batseba\n1Asusowbere a edi so no mu, bere a ɛsɛ sɛ ahemfo kɔ ɔsa no, Dawid somaa Yoab ne Israel asraafo nyinaa sɛ wɔnkɔsɛe Amonfo. Wokotuaa kuropɔn Raba ano, na Dawid de, ɔkaa Yerusalem.\n2Da bi anwummere a Dawid ayi nʼani so kakra no, ɔsɔre fii ne mpa so nantew faa nʼahemfi no atifi. Ogyina hɔ no, ohuu ɔbea bi sɛ ɔreguare. Na ɔbea no ho yɛ fɛ yiye; 3na Dawid somaa obi sɛ onkobisa ne ho nsɛm. Ɔbarima no bɛkae se, “Ɛyɛ Eliam babea Batseba, a ɔyɛ Hetini Uria yere.” 4Na Dawid tuu abɔfo sɛ wɔnkɔfrɛ no mmrɛ no. Ɔbaa Dawid nkyɛn. Dawid ne no dae. (Odwiraa ne ho fii ne nsabu mu no, na ɛnkyɛe.) Afei, ɔsan kɔɔ fie. 5Bere a Batseba huu sɛ wanyinsɛn no, ɔsoma ma wɔkɔka kyerɛɛ Dawid.\n6Enti Dawid soma kɔɔ Yoab nkyɛn kɔka kyerɛɛ no se, “Fa Hetini Uria brɛ me.” 7Bere a Uria duu Dawid nkyɛn no, obisaa gyinabea a Yoab ne asraafo no wɔ mu ne sɛnea ɔko no rekɔ so. 8Na ɔka kyerɛɛ Uria se, “Kɔ fie na kɔhome.” Na mpo, Uria fii ahemfi hɔ no, Dawid soma ma wɔde akyɛde bi kɔmaa no. 9Nanso Uria ankɔ fie. Ɔne ɔhene asomfo no bi tenaa ahemfi pon no ano.\n10Bere a Dawid tee nea Uria ayɛ no, ɔfrɛɛ no bisaa no se, “Dɛn na ɛhaw wo? Wufii fie akyɛ na adɛn na woankɔ hɔ nnɛra anadwo?”\n11Uria buae se, “Apam Adaka no ne Israel asraafo ne Yuda tete ntamadan mu, na Yoab nso ne ne mpanyimfo abɔ atenae wɔ wuram baabi petee mu. Na ɛbɛyɛ dɛn na matumi akɔ fie akɔnom nsa, adidi na me ne me yere akɔda? Meka ntam se merenyɛ eyi na madi ho fɔ.”\n12Na Dawid ka kyerɛɛ no se, “Eye, tena ha anadwo yi, na ɔkyena wobɛkɔ asraafo no mu.” Enti Uria tenaa Yerusalem da no ne nʼadekyee. 13Na Dawid frɛɛ no adidi ne ɔnom aponto, na ɔmaa no nsa ma ɔbowee. Na ɛno mpo, Uria ankɔ fie ankohu ne yere. Ɔdaa ahemfi no kwan ano bio.\nDawid Hyehyɛ Uria Wu Ho\n14Ade kyee anɔpa no, Dawid kyerɛw krataa maa Uria sɛ ɔmfa nkɔma Yoab. 15Krataa no mu nsɛm kyerɛɛ Yoab se, “Ma Uria nkɔ akono baabi a ɔko no ano yɛ den pa ara. Wo de, san wʼakyi, sɛnea ɛbɛyɛ a, wobekum no.”\n16Enti Yoab maa Uria kogyinaa baabi a ɛbɛn kurow no fasu, a ɛhɔ na onim sɛ atamfo no mmarima a wɔyɛ den no reko. 17Ɛhɔ na wokum Hetini Uria ne Israel asraafo no bebree.\n18Na Yoab de ɔsa mu amanneɛ kɔbɔɔ Dawid. 19Ɔka kyerɛɛ nʼabɔfo no se, “Monka ɔsa mu nsɛm no nyinaa nkyerɛ ɔhene. 20Nanso ebia ne bo befuw, ama wabisa se, ‘Adɛn nti na asraafo no kɔbɛn kurow no pɛɛ saa? Na wonnim sɛ wɔbɛtow agyan afi afasu no mu? 21Ɔbeabasia antow awiyammo ammɔ Gideon babarima Abimelek wɔ Tebes ankum no?’ Afei, monka nkyerɛ no se, wɔakum Hetini Uria nso.”\n22Enti abɔfo no kɔɔ Yerusalem kɔbɔɔ ɔsa no mu amanneɛ kyerɛɛ Dawid sɛnea Yoab somaa no sɛ ɔnkɔka no. 23Abɔfo no ka kyerɛɛ Dawid se, “Mmarima no bu faa yɛn so, na wotiaa yɛn petee mu de, nanso yepiaa wɔn kɔɔ kurow no pon ano. 24Ɛhɔ na agyantowfo tow wʼasomfo fii ɔfasu ho, maa ɔhene mmarima no bi wuwui. Na wo somfo Hetini Uria nso awu.”\n25Dawid ka kyerɛɛ abɔfo no se, “Monka nkyerɛ Yoab se ɔmmma nʼaba mu mmu, na ɔko mu de obiara tumi wu. Monyere mo ho nko ɔkoden na munni kuropɔn no so nkonim.”\n26Bere a Batseba tee sɛ ne kunu awu no, osuu no. 27Na osu no akyi no, Dawid soma ma wɔkɔfaa no baa ne fi. Ɔbɛyɛɛ ne yere, na ɔwoo ɔbabarima. Na nea Dawid yɛe no ansɔ Awurade ani.\nAKCB : 2 Samuel 11


Romafo 5 NA-TWI - Onyankopɔn asomdwoe - Afei a wɔnam - Bible Gateway\nRomafo 4Romafo 6\nRomafo 5 Nkwa Asem (NA-TWI)\n5 Afei a wɔnam gyidi so ama yɛasɔ Onyankopɔn ani no, yɛnam Awurade Yesu Kristo so anya Onyankopɔn asomdwoe. 2 Ɔnam gyidi so de yɛn aba Onyankopɔn adom a yɛte mu mprempren no mu. Yɛn ani gye wɔ anidaso mu sɛ yebenya Onyankopɔn anim anuonyam.\n3 Afei yɛn haw mu nso, yɛn ani gye, efisɛ, yenim sɛ ɔhaw de boasetɔ ba, 4 na boasetɔ de osuahu ba, ɛna osuahu de anidaso ba. 5 Saa anidaso yi renni yɛn hwammɔ, efisɛ, Onyankopɔn nam Honhom Kronkron a ɛyɛ n’akyɛde a ɔde ama yɛn no so ahwie ne dɔ agu yɛn koma mu.\n6 Efisɛ, bere a yenni mmoa biara no, Kristo wu maa amumɔyɛfo Onyankopɔn pɛ mu. 7 Na ɛbɛyɛ den sɛ obi bewu ama nea ɔyɛ onipa trenee po; na nea ɔyɛ onipa pa no de, ebia obi besi ne bo awu ama no. 8 Nanso Onyankopɔn akyerɛ yɛn ɔdɔ a ɔde dɔ yɛn; bere a yɛda so yɛ nnebɔneyɛfo no na Kristo wu maa yɛn. 9 Ɛnam ne wu no so ama yɛasɔ Onyankopɔn ani; ɛbɛyɛ dɛn na wɔatumi agye yɛn nkwa afi Onyankopɔn abufuw mu. 10 Na yɛyɛ Onyankopɔn atamfo nanso ɔnam ne Ba no wu so ama yɛayɛ ne nnamfo. Afei a yɛyɛ Onyankopɔn nnamfo yi, akyinnye biara nni ho sɛ ɔnam ne Ba no ase a ɔte no so begye yɛn nkwa!\n11 Ɛnyɛ ne nyinaa ni; yɛnam yɛn Awurade Yesu Kristo a afei wayɛ yɛn Onyankopɔn nnamfo no so gye yɛn ani wɔ Onyankopɔn mu.\nAdam ne Kristo\n12 Bɔne nam onipa baako so na ɛbaa wiase na ne bɔne no de owu bae. Ɛno nti owu trɛw baa nnipa nyinaa so, efisɛ, wɔn nyinaa yɛɛ bɔne. 13 Na bɔne wɔ hɔ ansa na wɔde Mmara no reba. Nanso faako a Mmara nni no, wommu bɔne ho akontaa. 14 Nanso efi Adam bere so kosi Mose bere so no, owu dii nnipa nyinaa so kosii wɔn mpo a wɔanyɛ bɔne sɛnea Adam de ɔyɛɛ asoɔden kyerɛɛ Onyankopɔn no. Na Adam yɛ obi a ɔreba no sɛso.\n15 Nanso wɔn baanu no nyinaa nyɛ pɛ, efisɛ, Onyankopɔn akyɛde a ɔde kyɛ kwa no nte sɛ Adam bɔne no. Ɛyɛ nokware sɛ esiane saa onipa baakofo no bɔne nti nnipa pii wuwui. Nanso Onyankopɔn adom no dɔɔso; ɛno nti na ɔnam onipa baako a ɔne Yesu Kristo adom so dom nnipa bebree kwa no. 16 Na nsonoe da Onyankopɔn akyɛde ne bɔne a onipa baako bi yɛ ntam. Bɔne baako akyi no na atemmu a ɛkyerɛ “Afobu” bae; nanso bɔne bebree akyi no na akyɛde a ɛmfata a wɔfrɛ no “Bembu” nso bae. 17 Esiane saa onipa baako no nti, ɛyɛ nokware sɛ ɛnam ne bɔne no so na owu bae. Na ade kɛse bɛn na ɛbaa ade a onipa baako a ɔyɛ Yesu Kristo no yɛe no akyi! Wɔn a wɔanya Onyankopɔn adom bebrebe ne ne trenee kwa no nam Yesu Kristo so bedi hene.\n18 Enti sɛnea onipa baako pɛ bɔna a ɔyɛe no ma wobvu nnipa nyinaa fɔ no, saa ara nso na trenee adeyɛ baako ma nnipa de wɔn ho, nya nkwa nso. 19 Na sɛnea ɛnam ɔbaakofo asoɔden so nti nnipa nyinaa yɛ bɔne no, saa ara nso na onipa baako setie nti, nnipa pii bɛsɔ Onyankopɔn ani.\n20 Wɔhyɛɛ mmara sɛnea ɛbɛyɛ a bɔne bɛkɔ so; nanso sɛ bɔne kɔ so a, Onyankopɔn adom kɔ so mmoroso. 21 Enti sɛnea ɛnam owu so nti bɔne dii nim no, saa ara nso na ɛnam trenee so Onyankopɔn adom di nim nam Yesu Kristo, yɛn Awurade so, de yɛn kɔ nkwa a ɛnsa da mu nen.


Isaya 66 NEN - Yesaia 66 ASCB\nAtemmuo Ne Anidasoɔ\n1Yei ne deɛ Awurade seɛ:\n“Ɔsoro yɛ mʼahennwa,\n2Ɛnyɛ me nsa na ɛyɛɛ yeinom nyinaa,\nɛna enti ɛbaa mu anaa?”\n“Obi a mʼani sɔ no nie:\ndeɛ ɔwɔ ahobrɛaseɛ ne ahonu honhom,\n3Nanso, obi a ɔde nantwinini bɔ afɔdeɛ no\nsaa ɔnipa no afɔdeɛ te sɛ onipa a wɔakum no de no abɔ afɔdeɛ,\nna deɛ ɔde odwammaa ba no,\nsaa onipa no afɔdeɛ te sɛ ɔkraman a wɔakum no de no abɔ afɔdeɛ;\ndeɛ ɔbɔ aduane afɔdeɛ no\nsaa onipa no afɔdeɛ te sɛ prako mogya a wɔde bɔ afɔdeɛ,\ndeɛ ɔhye nnuhwam a ɛwɔ din no\nsaa onipa no afɔdeɛ no te sɛ deɛ wɔde som ɔbosom.\nna wɔn ɔkra ani gye wɔn akyiwadeɛ ho;\n4enti me nso mɛpɛ aniɛyaadeɛ ayɛ wɔn\nna mede deɛ wɔsuro bɛba wɔn so.\nƐfiri sɛ mefrɛeɛ no, obiara annye so,\nmekasaeɛ no, obiara antie.\nna wɔyɛɛ deɛ mempɛ.”\n5Montie Awurade asɛm,\n“Mo nuanom mmarimma a me din enti wɔtane mo\nna wɔatwa mo agya no, wɔka sɛ,\n‘Monhyɛ Awurade animuonyam,\nna yɛahunu mo anigyeɛ!’\nNanso wɔn anim bɛgu ase.\n6Montie hooyɛ a ɛfiri kuropɔn no mu,\nmontie gyegyeegye a ɛfiri asɔredan no mu!\nƐyɛ Awurade nnyegyeeɛ\na ɔde retua nʼatamfoɔ ka sɛdeɛ ɛfata wɔn.\n7“Ansa na ɔbaa bɛkyem no,\nansa na ɔbɛte awoɔyaa no,\n8Hwan na wate biribi sei ho asɛm pɛn?\nHwan na wahunu biribi sei pɛn?\nWɔbɛtumi de da koro akyekyere ɔmansin\nanaa wɔbɛtumi akyekyere ɔman ɛberɛ sin bi mu?\nNanso awoɔ ka Sion ara pɛ a\n9Mede obi bɛduru awokoɔ ano a\nmemma no nwo anaa?” Sɛdeɛ Awurade seɛ nie.\n“Mesi awotwaa ano\nɛberɛ a awoɔ aduru so anaa?” Wo Onyankopɔn na ɔseɛ.\n10Mo ne Yerusalem ani nnye na monni ahurisie mma no,\nmo ne no nsɛpɛ mo ho yie,\nmo a modi ne ho awerɛhoɔ nyinaa.\n11Mobɛnum nʼawerɛkyekyerɛ nufoɔ\nna mo ani bɛgye deɛ abu so atra so no ho.\n12Na yei ne deɛ Awurade seɛ:\n“Mede asomdwoeɛ bɛma no sɛ asubɔnten,\nne amanaman no ahonya nso sɛ asutene a ayiri.\nMobɛnum na waturu mo wɔ ne basa so\nna ɔbɛgye mo agorɔ wɔ nʼanankoroma so.\n13Sɛdeɛ ɔbaa kyekye ne ba werɛ no\nna mobɛnya awerɛkyekyerɛ wɔ Yerusalem.”\n14Sɛ mohunu yei a, mo akoma ani bɛgye\nna mobɛyɛ frɔmm sɛ ɛserɛ;\nwɔbɛhunu Awurade nsa wɔ ne nkoa so,\nnanso wɔbɛhunu nʼabufuhyeɛ wɔ nʼatamfoɔ so.\nna ne nteaseɛnam te sɛ ntwahoframa;\nɔde nʼabufuo bɛba wɔ anibereɛ so,\nna ɔde gyadɛreeɛ ayɛ nʼanimka.\n16Ogya ne nʼakofena\nna Awurade de bɛbu nnipa nyinaa atɛn,\n17“Wɔn a wɔte wɔn ho na wɔdwira wɔn ho de kɔ nturo mu kɔsom abosom no, na wɔwe prakonam ne akusie ne nneɛma a ɛyɛ akyiwadeɛ no, wɔn nyinaa bɛhunu wɔn awieeɛ,” sɛdeɛ Awurade seɛ nie.\n18“Esiane wɔn nneyɛɛ ne wɔn nsusuiɛ enti, me, mereba abɛboaboa amanaman ne kasa ahodoɔ ano, na wɔbɛba abɛhunu mʼanimuonyam.\n19“Na mɛyɛ nsɛnkyerɛnneɛ bi wɔ wɔn mu, na mede nkaeɛfoɔ no mu bi bɛkɔ amanaman no mu: Tarsis, Libiafoɔ ne Lidiafoɔ (wɔn a wɔagye edin wɔ agyantoɔ mu), Tubal ne Helafoɔ, ne nsupɔ a ɛwɔ akyirikyiri a wɔntee me din a ahyeta na wɔnhunuu mʼanimuonyam. Wɔbɛpae mu aka mʼanimuonyam wɔ amanaman mu. 20Na wɔde mo nuammarimanom nyinaa bɛfiri amanaman nyinaa so bɛba me bepɔ kronkron a ɛwɔ Yerusalem no so sɛ afɔrebɔdeɛ ama Awurade. Wɔtete apɔnkɔ so ne nteaseɛnam mu ne asako mu ne mfunumpɔnkɔ ne nyoma so bɛba,” sei na Awurade seɛ. “Wɔde wɔn bɛba sɛdeɛ Israelfoɔ de wɔn aduane afɔdeɛ kɔ Awurade asɔredan mu, wɔ afahyɛ nkuruwa a ɛho teɛ mu. 21Na mɛyi wɔn mu bi ayɛ asɔfoɔ ne Lewifoɔ,” Awurade, na ɔseɛ!\n22“Sɛdeɛ ɔsorosoro foforɔ ne asase foforɔ bɛtena hɔ no, saa ara na mo din ne mo asefoɔ bɛtena hɔ,” sɛdeɛ Awurade seɛ nie. 23“Ɛfiri Ɔsrane Foforɔ baako kɔpem foforɔ, ɛfiri Homeda baako kɔsi foforɔ no, adasamma nyinaa bɛba abɛkoto me,” sɛdeɛ Awurade seɛ nie. 24“Na wɔbɛfiri adi akɔhunu wɔn a wɔtee atua tiaa me no afunu; wɔn asonsono renwu, na wɔn ogya nso rennum, na wɔn ho bɛyɛ adasamma nyinaa nwunu.”\nASCB : Yesaia 66


Bible Nkyerɛkyerɛ Ma Nkurɔfo Hu Akenkan ne Akyerɛw wɔ Mexico\nKENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nWɔatintim Sua Akenkan ne Akyerɛw nwomawa no ɔpepem pii wɔ kasa bɛboro 100 mu\n“Obi biara wɔ hokwan sɛ ɔhu akenkan ne akyerɛw. Ɛyɛ ade a ɛsiesie obi ma n’asetena di mu, na ɛboa ɔman mpɔntu.”—UNESCO. *\nAMANNEƐBƆ kyerɛ sɛ, sɛ yɛhwɛ wiase nyinaa a, nnipa bɛboro ɔpepem 700 a wɔadi mfe 15 ne akyi na wɔnnim akenkan ne akyerɛw. Enti nneɛma pii atwa wɔn ho ahyia a wɔnni ho nimdeɛ biara. Nea ɛha adwene koraa ne sɛ wɔntumi nkan Bible mu afotu a “wɔatwerɛ ama yɛn nkyerɛkyerɛ” no. (Romafoɔ 15:4) Wei nti wokɔ aman pii so a, wobɛhu sɛ Yehowa Adansefo kyerɛ nkurɔfo akyerɛw ne akenkan na ama wɔatumi asua Bible no yie. Nanso wonim, wɔyɛ wei nyinaa kwa; wɔnnye kaprɛ mpo mfi obiara hɔ. Ɛnneɛ, biribi pa afi mu aba anaa?\nWo deɛ yɛnhwɛ adwuma a Yehowa Adansefo reyɛ wɔ Mexico. Spanish kasa paa na wɔka wɔ saa man no mu, na ɛfi afe 1946 reba no, Adansefo yi aboa nnipa bɛboro 152,000 ma wɔahu akenkan ne akyerɛw. Anikasɛm mpo ne sɛ asuafo yi mu pii abɛyɛ akyerɛkyerɛfo. Mexico aban no ahu adwuma pa a Adansefo reyɛ no, na wɔakyerɛw nkrataa pii de akamfo wɔn. Tie krataa baako mu asɛm: “Badwafoɔ a wɔhwɛ nwomasua so no ahu mmɔden a morebɔ sɛ mobɛboa ama mpanimfoɔ ahu akenkan ne akyerɛw, na yɛkamfo mo paa.”\nYehowa Adansefo nam saa kwan yi so aboa mpanin ne mmofra ma wɔahu akenkan ne akyerɛw. Wɔn mu baako ne ɔbaa bi a wɔfrɛ no Josefina. Bere a ɔfii sukuu no ase no na wɔadi mfe 101, na mfe mmienu akyi no na wɔahu akenkan ne akyerɛw!\nƐwom, Spanish kasa ne kasa titiriw a nkurɔfo ka wɔ Mexico, nanso ɛnyɛ ɛno nkutoo ne kasa a wɔkyerɛ. Afe 2013 mu no, Adansefo no yɛɛ akenkan ne akyerɛw sukuu no wɔ kasa ahorow nwɔtwe mu. Wei aboa nnipa pii ma wɔtumi kyerɛw wɔn kurom kasa kenkan.\nSɛ obi nim akenkan ne akyerɛw a, ɛboa no ma ɔhu nneɛma pii. Anigyesɛm koraa ne sɛ ɛbue kwan ma nnipa pii tumi kenkan Bible no. Wei ma wɔde wɔn ho fi gyidihunu, atoro nkyerɛkyerɛ, ne nneyɛe a ɛmfata ho.—Yohane 8:32.\n^ nky. 2 United Nations Educational, Scientific, and Cultural Organization (Amanaman Nkabom Asoɛe a Ɛhwɛ Nwomasua, Nyansahu, ne Amammerɛ So).\nƆMAA N’ABUSUAFO HO DWIRII WƆN\nDaniel de DVD resua Mexico Mum Kasa\nDaniel yɛ mum, nanso na ɔnnim mum kasa no papa. Enti ɛtɔ da a na wayɛ basaa, na ɛba saa a n’abusuafo na ahu amane. Bere a Daniel dii mfe 23 no, Ɔdansefo bi a ɔde Josué fii aseɛ ne no suaa Bible. Josué nso yɛ mum, na mfiase no sɛ wɔresua ade a, ɔyɛ nsɛnkyerɛnne anaa ɔdrɔdrɔ nneɛma kyerɛ Daniel. Akyiri yi, bere a Daniel nsa kaa DVD no, ɛboaa no ma ɔsuaa Mexico Mum Kasa. *\nAdesua no boaa Daniel ma ɔnyaa nea Bible frɛ no “nipasu foforɔ.” Afei ɔnyaa su ahorow te sɛ “ayamhyehyeɛ, ayamyɛ, ahobrɛaseɛ adwene, ɔdwoɔ, ne abodwokyɛreɛ.” (Kolosefoɔ 3:10, 12) Bio nso, Daniel huu sɛ ɛhia sɛ ɔyɛ osetie ma n’awofo na ɔdi wɔn ni sɛnea Bible ka no. (Efesofoɔ 6:1, 2) N’abusuafo ho dwirii wɔn paa! Daniel maame daa Josué ase papaapa sɛ waboa ne ba no ma wanya nkɔsoɔ wɔ Onyankopɔn som mu. Nokwasɛm ni, ɔrekasa nyinaa na nisuo ataataa no. Afe 2007 mu no, Daniel bɔɔ asu sɛ Yehowa Danseni.\n^ nky. 12 Yehowa Adansefo wɔ nwoma 46 wɔ DVD so wɔ Mexico Mum Kasa mu. Sɛ wokɔ yɛn wɛbsaet jw.org a, wobɛhu nneɛma pii wɔ mum kasa bɛyɛ 80 mu. Bio nso, yɛwɔ nwoma ne nneɛma ahorow pii wɔ anifuraefo nwoma Braille mu.


Yesu Kyerɛɛ Ahobrɛase Ho Ade | Yesu Asetena\nƆDE SIKA A WƆYI FII APATAA ANOM TUAA TOW\nHWAN NE ƆKƐSEƐ WƆ AHENNI NO MU?\nYesu ahosakra no akyi no, ɔtuu ahonhommɔne fii abofra bi mu wɔ Kaesarea Filipi, na afei ɔde n’ani kyerɛɛ Kapernaum. Ɔne n’asuafo no nko ara na ɛkɔe, efisɛ na ‘ɔmpɛ sɛ obiara bɛte’ ne nka. (Marko 9:30) Bere a ɔne n’asuafo no nko ara wɔ hɔ no, ɔnyaa kwan kaa ne wuo no ho asɛm bio; ná ɛbɛma wɔada wɔn ho so na wɔasiesie wɔn ho ama adwuma a ɛda wɔn anim no. Ɔka kyerɛɛ wɔn sɛ: “Ɛtwa sɛ wɔyi onipa Ba no hyɛ nnipa nsa, na wɔbɛku no, na da a ɛtɔ so mmiɛnsa no wɔanyane no.”—Mateo 17:22, 23.\nAsɛm a Yesu ka kyerɛɛ asuafo no, na ɛnyɛ asɛm foforo. Ná wadi kan aka akyerɛ wɔn sɛ nkurɔfo bɛku no; saa bere no Petro annye anni sɛ biribi saa bɛsi. (Mateo 16:21, 22) Afei nso asomafo mmiɛnsa huu Yesu ahosakra no, na wɔtee sɛ wɔreka Yesu “kɔ” ho asɛm. (Luka 9:31) Nsɛm a Yesu kae no, asuafo no ante ne nyinaa ase deɛ, nanso ɛmaa “wɔn werɛ hoo pii.” (Mateo 17:23) Ne nyinaa akyi no, na wɔsuro sɛ wɔbɛbisa ɛho asɛm.\nAkyiri yi wɔkɔɔ Kapernaum; ɛhɔ na na Yesu taa soɛ, na ɛhɔ ara nso na na asomafo no bi fi. Wɔwɔ hɔ no, mmarima a wɔgyegye asɔrefie tow no bɛbisaa Petro biribi. Ɛbɛyɛ sɛ na wɔrepɛ biribi agyina so abɔ Yesu sobo sɛ ɔntua tow. Asɛm a wɔbisaa Petro ne sɛ: “Mo kyerɛkyerɛfoɔ no tua drakma mmienu [asɔrefie] toɔ no anaa?”—Mateo 17:24.\nPetro buaa sɛ: “Aane.” Petro baa fie no, na Yesu ahu nea asi dadaada. Enti Yesu antwɛn amma Petro ammisa no, ɛnna ɔbisaa sɛ: “Simon, wodwene ho sɛn? Hwan nkyɛn na asase so ahemfo no gye amanneɛ anaa toɔ no? Wɔn mma anaa ahɔhoɔ nkyɛn?” Petro buaa sɛ: “Ahɔhoɔ nkyɛn.” Afei Yesu kaa sɛ: “Ɛnneɛ na ɛnsɛ sɛ mma no tua toɔ.”—Mateo 17:25, 26.\nYesu Agya ne amansan Hene no, na ɔno nso na nkurɔfo som no wɔ asɔrefie hɔ. Enti, na mmara nkyekyere Onyankopɔn Ba no sɛ asɔrefie tow no, ɔno nso bɛtua bi. Nanso Yesu kaa sɛ: “Deɛ ɛbɛyɛ na yɛanto wɔn suntidua nti, wo deɛ kɔ po kɔto daawa na apataa a ɛdi kan a wobɛyie no, sɛ wobue n’anom a wobɛhunu dwetɛ sika [anaa drakma nnan]. Yi ma wɔn fa tua me ne wo deɛ.”—Mateo 17:27.\nAkyiri yi a asuafo no ano boae no, wɔbisaa Yesu nea ɔbɛyɛ kɛse wɔ Ahenni no mu. Yesu reka sɛ ɔbɛwu no, asuafo koro yi ara na na wɔsuro sɛ wɔbɛbisa no ho asɛm no, nanso ɛbaa wɔn daakye deɛ, wɔammɔ hu sɛ wɔbɛbisa ho asɛm. Ná Yesu ahu wɔn adwene. Efisɛ bere a wɔnam kwan so reba Kapernaum no, na wɔregye nea ɔbɛyɛ kɛse wɔ Ahenni no mu ho akyinnye. Enti ɔbisaa wɔn sɛ: “Ɛdeɛn na na moregye ho akyinnyeɛ wɔ kwan soɔ no?” (Marko 9:33) Asuafo no fɛree paa, enti wɔyɛɛ komm; ná wɔn ara nim nea wɔayɛ. Afei deɛ wɔnyaa akokoduru bisaa Yesu asɛm a na wɔregye ho akyinnye no. Wɔbisaa no sɛ: “Hwan na ɔyɛ kɛseɛ paa wɔ ɔsoro ahennie mu?”—Mateo 18:1.\nWohwɛ mfe mmiɛnsa a Yesu ne asuafo no anantew, na wɔatie ne nkyerɛkyerɛ no a, ɛyɛ nwonwa sɛ na wɔregye saa akyinnye no. Nanso kae sɛ na bɔne wɔ wɔn ho. Baabi a wɔtenae nso, ɛhɔ yɛ baabi a nkurɔfo pere ɔsom mu dibea paa. Afei nso, na Yesu aka akyerɛ Petro sɛ ɔde Ahenni no ho “nsafoa” bi bɛma no. Ɛbɛyɛ sɛ ɛno ma ɔtee nka sɛ ɔkyɛn asuafo a aka no. Yakobo ne Yohane nso, wɔhuu Yesu ahosakra no, enti ɛbɛtumi aba sɛ wɔn nso wɔtee nka sɛ wɔkyɛn asuafo a aka no.\nSɛnea ɛte biara no, Yesu tenee wɔn adwene. Ɔfrɛɛ abofra bi bɛgyinaa asuafo no mfinifini, na ɔka kyerɛɛ wɔn sɛ: “Sɛ moannane anyɛ sɛ mmɔfra nkumaa a, morenhyɛn ɔsoro ahennie mu da. Enti obiara a ɔbɛbrɛ ne ho ase sɛ abɔfra kumaa yi ne deɛ ɔyɛ kɛseɛ ɔsoro ahennie no mu, na obiara a ɔbɛgye abɔfra kumaa a ɔte sei me din mu no, na wagye me nso.”—Mateo 18:3-5.\nYesu nkyerɛkyerɛ no tu mpɔn paa. Ne bo amfu asuafo no anka sɛ wɔyɛ anibere anaa adifudepɛ. Mmom ɔde biribi yɛɛ asuade maa wɔn. Mmofra deɛ, wɔnyɛ akɛsesɛm na wɔmpɛ dibea. Enti Yesu maa n’asuafo no huu sɛ ɛsɛ sɛ wɔyɛ wɔn ho sɛ mmofra. Afei Yesu wiee n’asɛm no sɛ: “Deɛ ɔyɛ ne ho kumaa wɔ mo nyinaa mu no, ɔno na ɔyɛ ɔkɛseɛ.”—Luka 9:48.\nAsɛnhia bɛn na na Yesu aka dada a ɔsan baa Kapernaum no, ɔtii mu? Asuafo no tee nka sɛn wɔ saa asɛm no ho?\nAdɛn nti na na mmara nkyekyere Yesu sɛ ɔbɛtua asɔrefie tow no? Dɛn na ɛma ɔtuaa tow no?\nNneɛma bɛn saa na ebia ɛmaa Yesu asuafo no ani gyee dibea ho? Dɛn na Yesu yɛ de tenee wɔn adwene?


Filemon, Nkoasom wɔ Roma, ne Foinike Tankɔkɔɔ Aduru | So Wunim\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malay Maltese Maya Mongolian Nepali Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Tuvaluan Twi Ukrainian Umbundu Venda Vietnamese Xhosa Yoruba Zulu\nNá nkoa asetena te sɛn wɔ tete Roma Ahemman mu?\nKɔnmuade a na wɔde to Roma nkoa kɔn mu\nNnipa pii bɛyɛɛ nkoa wɔ Roma Ahemman no mu. Ebinom wɔ hɔ a, wɔfaa wɔn nnommum wɔ ɔko mu. Afoforo nso de, nnipa bi na wɔkyeree wɔn tɔn wɔn kɔɔ nkoasom mu. Sɛ wɔtɔn wɔn saa a, na wɔn akyi ayera koraa.\nNkoa no bebree wɔ hɔ a, wɔde wɔn yɛɛ adwumaden tuu agude ara kosii sɛ wowuwui. Ebinom nso de, wɔn ti yɛɛ yiye ma wɔde wɔn yɛɛ afumdwuma anaa fie nnwuma. Nkoa no bi wɔ hɔ a, na wotumi de dade kɔnmuade sɛn wɔn kɔn mu. Ná wɔkyerɛw biribi wɔ kɔnmuade no so de kyerɛ sɛ, sɛ akoa no guan a, obiara a ɔbɛkyere no akɔma ne wura no benya akyɛde. Sɛ akoa bi taa guanguan ma wɔkyere no a, na wotumi de dade hyɛ ogya mu de kyerɛw biribi gu ne moma so de kyerɛ sɛ ɔyɛ oguanfo.\nBible nhoma a wɔato din Filemon no ma yehu sɛ ɔsomafo Paulo maa akoa Onesimo a waguan no san kɔɔ ne wura Filemon hɔ. Mmara mu de, na Filemon wɔ hokwan sɛ ɔtwe Onesimo aso paa, nanso Paulo srɛɛ Filemon sɛ ɔmfa n’ani nto no, na ɔmfa ɔdɔ nnye Onesimo “fɛw so.”—Filemon 10, 11, 15-18.\nƐyɛɛ dɛn na tete Foinike gyee din wɔ tankɔkɔɔ aduru yɛ mu?\nFoinike yɛ tete kurow, na baabi a ɛnnɛ Lebanon wɔ no, ɛhɔ baabi na na ɛwɔ. Saa bere no, sɛ yɛka tankɔkɔɔ aduru a, kurow a ɛba obiara tirim ne Foinike. Ná wɔfrɛ aduru no Tiro tankɔkɔɔ aduru, efisɛ na wɔyɛ wɔ Foinike kurow Tiro. Tete Israel hene Solomon de “tankɔkɔɔ” siesiee asɔrefie a osii no mu. Odwumfo bi a ofi Tiro na ɔyɛɛ saa tankɔkɔɔ no.—2 Beresosɛm 2:13, 14.\nTiro tankɔkɔɔ aduru no, na ɛho adwuma yɛ den, na ɛno ka ho bi paa na na ɛsom bo kɛse no. Edi kan, na mpataayifo kɔ po koyi adɔde bi a wɔfrɛ no murex. * Ná woyi adɔde no bebree, efisɛ ansa na wobenya atade biako ho aduru no, na wobehia adɔde no bɛyɛ 12,000. Wonya adɔde no wie a, wotutu wɔn akyi konkuro no. Afei woyiyi wɔn yam ade a wonya aduru no fi mu no de nkyene fra, na wɔhata no nnansa. Ɛno akyi no, wohwie ne nyinaa gu ade mu de ɛpo nsu fra. Wɔkata so, na wɔaka ase gya nna kakra.\nNea ɛboa maa Foinikefo tumi yɛɛ Tiro tankɔkɔɔ tɔnee mfe ɔhaha pii ne sɛ, na wonim aguadi, na afei nso wɔko dii nkurow pii so. Nhwehwɛmufo akohu Tiro tankɔkɔɔ aduru no ho nneɛma bi wɔ nkurow a atwa Mediterranea Po no ho ahyia no bi mu. Wokohuu bi mpo wɔ atɔe fam tɔnn wɔ Spain kurow Cádiz mu.\n^ nky. 8 Adɔde yi akyi konkuro tenten bɛyɛ sɛntimita 5 kosi 8.


Exodus 15 | Intanɛt So Bible| Wiase Foforɔ Nkyerɛaseɛ\nMose ne Israelfo too nkonim dwom (1-19)\nMiriam gyee dwom no so (20, 21)\nƆmaa nsu a ɛyɛ nwene yɛɛ dɛ (22-27)\n15 Saa bere no, Mose ne Israelfo too dwom yi de kamfoo Yehowa sɛ:+ “Mɛto dwom ama Yehowa, efisɛ n’anuonyam ayɛ kɛse.+ Ɔpɔnkɔ ne nea ɔte no so nyinaa, waka wɔn agu ɛpo mu.+ 2 Yah* ne m’ahoɔden ne me tumi, efisɛ ɔno ne me nkwagye.+ Me Nyankopɔn ni, meyi no ayɛ;+ Onyankopɔn a me papa som no no ni,+ mɛkamfo no.+ 3 Yehowa yɛ ɔko mu ɔkatakyi.+ Ne din ne Yehowa.+ 4 Farao nteaseɛnam ne n’asraafodɔm nyinaa, waka wɔn agu ɛpo mu,+ N’akofo a wɔyɛ akatakyi paa no amem wɔ Ɛpo Kɔkɔɔ no mu.+ 5 Nsu no bu faa wɔn so; wɔkɔɔ ase tɔnn te sɛ ɔbo.+ 6 O Yehowa, tumi ahyɛ wo nsa nifa ma;+ O Yehowa, wo nsa nifa bubu atamfo. 7 W’anuonyam kɛse mu na wode wɔn a wɔsɔre tia wo no hwe fam;+ Wosoma w’abufuhyew, na ɛhyew wɔn sɛ sare. 8 Mframa a efi wo hwene mu kaa nsu boaa ano; Egyinae dinn, na nsu a ayiri no ammu amfa so; Nsu a ɛrebu fa so no yɛɛ te sɛ nsukyenee wɔ ɛpo no mfinimfini. 9 Ɔtamfo no kae sɛ: ‘Metiw wɔn; mɛto wɔn! Mɛkyɛ wɔn ho nneɛma kosi sɛ me koma bɛtɔ me yam!* Mɛtwe me sekan! Me nsa bedi wɔn so nkonim!’+ 10 Wuhuw mframa, na ɛpo kataa wɔn so;+ Wɔkɔɔ ase tɔnn te sɛ dade a emu yɛ duru* wɔ nsu kɛse mu. 11 O Yehowa, anyame no mu hena na ɔte sɛ wo?+ Hena na ɔte sɛ wo, wo a wo kronkronyɛ nni ano?+ Wo na ɛsɛ sɛ wosuro wo na wɔde nnwom yi wo ayɛ; wo na woyɛ anwonwade.+ 12 Woteɛɛ wo nsa nifa, na asaase menee wɔn.+ 13 Wo dɔ a enni huammɔ nti, wudii ɔman a woagye wɔn no anim;+ Wode wo tumi bɛkyerɛ wɔn kwan akɔ wo tenabea kronkron hɔ. 14 Nkurɔfo bɛte+ na wɔabɔ hu;Filistifo ho bɛyeraw wɔn paa.* 15 Saa bere no, ehu bɛka Edom abusua mpanyimfo;Moab atumfo* ho bɛpopo.+ Na Kaanan nyinaa koma betu.+ 16 Ehu bɛma wɔn ho awosow biribiribiri.+ Wo basa kɛse no nti wɔrenkeka wɔn ho; wɔbɛyɛ te sɛ ɔboKosi sɛ wo, Yehowa, wo man betwam,Kosi sɛ ɔman a woanya wɔn no+ betwam akɔ.+ 17 Wode wɔn bɛba na woabedua wɔn wo bepɔw so,+ w’agyapade so,Faako a wo, Yehowa, woasiesie sɛ wobɛtena,Tenabea kronkron a wo, Yehowa, wode wo nsa ayɛ no. 18 Yehowa bedi hene daa daa.+ 19 Bere a Farao apɔnkɔ, ne nteaseɛnam, ne ne nkurɔfo a wɔtete apɔnkɔ so no kɔɔ ɛpo no mu no,+Yehowa maa ɛpo no bɛkataa wɔn so,+Nanso Israelfo no de, wɔfaa asaase kesee so wɔ ɛpo no mfinimfini.”+ 20 Ɛnna odiyifobea Miriam a ɔyɛ Aaron nua no faa mpintin kurae, na mmea no nyinaa de mpintin ne asaw dii n’akyi. 21 Na Miriam gyee mmarima no so sɛ: “Monto dwom mma Yehowa, efisɛ n’anuonyam ayɛ kɛse.+ Ɔpɔnkɔ ne nea ɔte no so nyinaa, waka wɔn agu ɛpo mu.”+ 22 Akyiri yi, Mose dii Israelfo no anim ma wofii Ɛpo Kɔkɔɔ no ho kɔɔ Sur sare so, na wotwaa kwan nnansa wɔ sare no so, nanso wɔannya nsu. 23 Wobeduu Mara,*+ nanso na ɛhɔ nsu no yɛ nwene, enti wɔantumi annom. Ɛno nti na ɔfrɛɛ hɔ Mara no. 24 Ɛnna nkurɔfo no fii ase nwiinwii tiaa Mose sɛ:+ “Dɛn na yɛbɛnom?” 25 Enti osu frɛɛ Yehowa,+ na Yehowa kyerɛɛ no dua bi. Bere a ɔde too nsu no mu no, ɛyɛɛ dɛ. Ɛhɔ na Onyankopɔn maa wɔn ahyɛde ne atemmusɛm, na ɛhɔ na ɔsɔɔ wɔn hwɛe.+ 26 Ɔkae sɛ: “Sɛ wowɛn w’aso tie Yehowa wo Nyankopɔn na woyɛ nea ɛteɛ wɔ n’ani so, na wutie ne mmara, na wudi n’ahyɛde nyinaa so a,+ nyarewa a mede baa Egyptfo so no, meremfa emu biara mma wo so,+ efisɛ me Yehowa na meresa wo yare.”+ 27 Ɛno akyi no, wobeduu Elim, na na asuti 12 ne mmedua 70 wɔ hɔ. Enti wɔsoɛɛ nsu no ho.\n^ Anaa “me kra koma bɛtɔ ne yam.”\n^ Anaa “te sɛ sumpii.”\n^ Nt., “Awo yaw beso Filistifo mu denneennen.”\n^ Anaa “atumfo atirimɔdenfo.”


Som Yehowa, Mma Biribiara Nnye W’adwene | Adesua\n‘Maria tiee Yesu asɛm no ara. Marta deɛ, na nnwuma bebree agye n’adwene.’—LUKA 10:39, 40.\nNNWOM: 94, 134\nNhwɛso pa bɛn na Marta ne Maria yɛ maa yɛn?\nNneɛma bɛn na yɛde di dwuma wɔ wiase no mu, nanso dɛn na ɛsɛ sɛ yɛhwɛ yie wɔ ho?\nSɛnea Yesu ne Paulo yɛe no, ɔkwan bɛn so na nnipa pii resom Onyankopɔn nnɛ a wɔmma nneɛma nnye wɔn adwene?\n1, 2. Adɛn nti na na Yesu dɔ Marta, na mfomso bɛn na Marta dii a ɛkyerɛ sɛ na ɔnyɛ pɛ?\nSƐ Lasaro nuabaa Marta ho asɛm bɛsi wo tirim a, wokae sɛ ɔyɛ onipa bɛn? Bible ma yɛhu sɛ na Marta yɛ Yesu adamfo paa, na ɛka sɛ na Yesu dɔ no. Ɛwom, ɛnyɛ Marta nko ara ne ɔbaa a na Yesu dɔ no na ɔbu no. Ná Marta nuabaa Maria nso yɛ Yesu adamfo paa. Afei nso, na Yesu dɔ ne maame Maria. (Yohane 11:5; 19:25-27) Ɛnneɛ, adɛn nti na na Yesu dɔ Marta?\n2 Ná Yesu dɔ Marta efisɛ na Marta pɛ nnipa, na na ne yam ye; na ɔpɛ adwuma nso. Nea ɛmaa Yesu dɔɔ Marta koraa ne sɛ na Marta gyidi yɛ den. Ɔgyee asɛm a Yesu kae nyinaa dii, na na ɔgye di paa sɛ Yesu ne Mesia a wɔhyɛɛ ne ho bɔ no. (Yohane 11:21-27) Wei nyinaa akyi no, na Marta nyɛ pɛ. Ná ɔtumi di mfomso te sɛ yɛn mu biara. Ɛho nhwɛso bi ni. Bere bi a Yesu kɔsraa Marta ne ne nuabaa Maria no, Marta bo fuw ne nuabaa Maria, na ɔka kyerɛɛ Yesu sɛ ɔnkasa nkyerɛ no. Marta kaa sɛ: “Awurade, wonhunu sɛ me nuabaa no agya me nko ara na mereyɛ adeɛ? Enti ka kyerɛ no na ɔmmɛka me ho mmoa me.” (Kenkan Luka 10:38-42.) Adɛn nti na Marta kaa saa, na dɛn na yɛbɛtumi asua afi mmuaeɛ a Yesu de maa no no mu?\nNNEƐMA GYEE MARTA ADWENE\n3, 4. Dɛn na Maria yɛe a Yesu ani gyee ho, na dɛn na Marta sua fii mu? (Hwɛ mfoni a ɛwɔ adesua yi mfiase no.)\n3 Yesu ani sɔe paa sɛ Marta ne Maria too nsa frɛɛ no kɔɔ wɔn fie, na na ɔpɛ sɛ ɔde saa bere no kyerɛkyerɛ wɔn nokware no. Ntɛm ara na Maria kɔtenaa Yesu nkyɛn “tiee n’asɛm no.” Ná Maria pɛ sɛ osua nneɛma pii fi Ɔkyerɛkyerɛfo Kɛse no hɔ. Ná anka Marta nso bɛtumi akɔtie Yesu. Sɛ ɔyɛɛ saa a, anka Yesu bɛkamfo no sɛ wagyae nea ɔreyɛ abɛtie asɛm a ɔreka no.\n4 Nanso nneɛma foforo gyee Marta adwene. Ná wayere ne ho resiesie nnuane soronko ama Yesu, na na ɔreyɛ nneɛma foforo pii ama Yesu sɛnea ɛbɛyɛ a n’ani bɛgye ne nsrahwɛ no mu. Bere a Marta huu sɛ Maria mpɛ sɛ ɔboa no no, ne bo fuwii, na ɔkaa ho asɛm kyerɛɛ Yesu. Yesu huu sɛ na Marta rehaw ne ho pii dodo, enti ɔka kyerɛɛ no sɛ: “Marta, Marta, wodwendwene bebree na wode nneɛma pii ha wo ho.” Yesu kaa nso sɛ anka Marta bɛtumi ayɛ aduane bi a ɛho adwuma nyɛ den, anka ɔbɛtumi ayɛ aduane baako pɛ mpo. Afei Yesu kamfoo Maria sɛ wayɛ aso retie no. Yesu kaa sɛ: “Maria deɛ, wayi deɛ ɛyɛ papa, na wɔrennye mfiri ne nsam.” Ebia Maria werɛ fii aduane a ɔdii saa da no, nanso ne werɛ amfi nneɛma a ɔsua fii Yesu hɔ no da, na ne werɛ amfi nso sɛ Yesu kamfoo no. Bɛboro mfe 60 akyi no, ɔsomafo Yohane kaa sɛ: “Ná Yesu dɔ Marta ne ne nuabaa.” (Yohane 11:5) Saa asɛm no ma yɛhu sɛ Marta gyee ntenesoɔ a Yesu de maa no no toom, na ɔde nokwaredi som Yehowa ne nkwa nna a aka nyinaa.\n5. Adɛn nti na ɛyɛ den paa sɛ yɛde yɛn adwene bɛsi nneɛma a ɛho hia koraa no so nnɛ, na asɛmmisa bɛn na yɛbɛnya ho mmuaeɛ?\n5 Ɛnnɛ, yɛhu sɛ nneɛma pii wɔ hɔ a ɛbɛtumi atwetwe yɛn adwene afi Yehowa som so sen tete no. Ɔwɛn-Aban a ɛbaa September 15, 1958 no bɔɔ anuanom mmarima ne mmaa kɔkɔ sɛ ɛnsɛ sɛ wɔma mfidie a aba so gye wɔn adwene ma wɔgyae Yehowa som. Saa bere no mpo, ɛte sɛ nea da biara da na mfidie foforo ba. Ná nnipa pii ani abɛgye nneɛma bi te sɛ nsɛmma nwoma a emu mfoni yɛ fɛ, radio, sini, ne television ho paa. Ɔwɛn-Aban no kaa sɛ bere a yɛrebɛn wiase yi awiei no, “nneɛma a ɛtwetwe adwene bɛdɔɔso.” Ɛnnɛ ne bere a nneɛma pii bɛtumi agye yɛn adwene asen bere biara. Dɛn na yɛbɛtumi ayɛ de asuasua Maria na ama yɛde yɛn adwene asi Yehowa som so?\nMFA WIASE NO NNI DWUMA MMA ƐNNYE W’ADWENE\n6. Sɛn na Yehowa nkurɔfo de mfidie a aba so adi dwuma?\n6 Yehowa nkurɔfo afa mfidie a wiase no ayɛ so aka asɛmpa no. Sɛ nhwɛso no, ansa na Wiase Ko a ɛdi kan reba no, Yehowa nkurɔfo yii “Photo-Drama of Creation” sini no kyerɛɛ ɔmanfo, na wɔyɛɛ saa bere a na ɔko no rekɔ so no nso. Ɛyɛ sini a emu nnipa ne mmoa kekã wɔn ho, na ebi nso nkekã wɔn ho. Emu mfoni nso yɛ fɛ na kasa wom. Wɔde saa sini no kaa asɛmpa no kyerɛɛ nnipa ɔpepem pii wɔ aman pii so. Sɛ “Photo-Drama” sini no rekɔ awiei a, wɔka bere a Yesu Kristo bɛdi hene wɔ asase so ho asɛm wom. Akyiri yi, Yehowa nkurɔfo faa radio so kaa Ahenni no ho asɛm kyerɛɛ nnipa ɔpepem pii wɔ wiase nyinaa. Ɛnnɛ, yɛfa kɔmputa ne Intanɛt so ka asɛm no kyerɛ nkurɔfo wɔ baabiara a wɔwɔ, a mmeae a atew ne ho mpo ka ho.\nMma nneɛma a ɛho nhia ntwetwe w’adwene mfi Yehowa som so (Hwɛ nkyekyɛm 7)\n7. (a) Adɛn nti na ɛyɛ hu sɛ yɛde wiase no bɛdi dwuma ma agye yɛn adwene? (b) Dɛn na ɛsɛ sɛ yɛhwɛ yie wɔ ho? (Hwɛ ase hɔ asɛm no.)\n7 Bible bɔ yɛn kɔkɔ sɛ ɛnsɛ sɛ yɛde wiase no di dwuma ma ɛgye yɛn adwene. Ebi ne sɛ yɛbɛsɛe bere pii wɔ nneɛma a ɛwɔ wiase ho. (Kenkan 1 Korintofoɔ 7:29-31.) Saa nneɛma no bi nyɛ bɔne, nanso ɛbɛtumi asɛe yɛn bere pii. Nhwɛso bi ni. Yɛbɛtumi ayɛ nneɛma bi de agyegye yɛn ani, akenkan nwoma ahorow, ahwɛ television, akɔsrasra mmeae bi a ɛhɔ yɛ anika, akɔtotɔ nneɛma, na yɛahwehwɛ mfidie a aba so anaa afɛfɛde foforo. Nnipa pii ani gye ho sɛ wɔne afoforo bɛbɔ nkɔmmɔ wɔ Intanɛt so, wɔde text message ne e-mail bɛmena nkurɔfo, anaasɛ da biara wɔbɛtie kaseɛbɔ anaa agodie ho nsɛm. Nanso, saa nneɛma yi bɛtumi agye ebinom adwene. * (Hwɛ ase hɔ asɛm no.) (Ɔsɛnkafoɔ 3:1, 6) Sɛ yɛde yɛn bere pii yɛ nneɛma a ɛho nhia a, ebia yɛremfa yɛn adwene nsi ade a ɛho hia paa a ɛne Yehowa som no so.—Kenkan Efesofoɔ 5:15-17.\n8. Adɛn nti paa na ɛnsɛ sɛ yɛdɔ nneɛma a ɛwɔ wiase?\n8 Satan yɛ nea ɔbɛtumi biara sɛ ɔbɛma yɛn ani agye nneɛma a ɛwɔ ne wiase no mu ho, na atwetwe yɛn adwene afi Yehowa som so. Saa na Satan yɛe wɔ asomafo no bere so, na ɔreyɛ nea ɛsen saa nnɛ. (2 Timoteo 4:10) Enti ɛsɛ sɛ bere nyinaa yɛhwehwɛ yɛn mu hwɛ sɛnea yɛte nka wɔ nneɛma a ɛwɔ wiase no ho na yɛyɛ nsakrae a ɛhia. Bible ka sɛ ɛnsɛ sɛ yɛdɔ nneɛma a ɛwɔ wiase. Mmom, ɛsɛ sɛ yɛma ɔdɔ a yɛwɔ ma Yehowa no mu kɔ so yɛ den. Sɛ yɛyɛ saa a, ɛbɛyɛ mmerɛw ama yɛn sɛ yɛbɛtie Yehowa na yɛabɛn no.—1 Yohane 2:15-17.\nKƆ SO FA W’ADWENE SI NEA ƐHO HIA PAA SO\n9. Dɛn na Yesu kaa sɛ n’asuafo no mfa wɔn adwene nsi so, na ɔkwan bɛn so na ɔyɛɛ nhwɛso maa wɔn?\n9 Sɛnea Yesu ka kyerɛɛ Marta sɛ ɛnsɛ sɛ ɔma nneɛma pii gye n’adwene no, saa ara na ɔka kyerɛɛ n’asuafo no. Ɔhyɛɛ wɔn nkuran sɛ wɔnkɔ so mfa wɔn adwene nsi Yehowa ne n’Ahenni so. (Kenkan Mateo 6:22, 33.) Yesu ankasa yɛɛ wei ho nhwɛso pa. Ná ɔnni ahonyade pii, na na ɔnni n’ankasa fie anaa asase mpo.—Luka 9:58; 19:33-35.\n10. Nhwɛso pa bɛn na Yesu yɛ maa yɛn?\n10 Yesu amma biribiara anyi n’adwene amfi asɛnka adwuma no so. Bere a Yesu fii asɛnka adwuma no ase no, ankyɛ na nnipakuw bi a wɔfi Kapernaum yɛe sɛ ɔntena wɔn nkyɛn wɔ wɔn kurom. Dɛn na ɔyɛe? Ɔkɔɔ so de n’adwene sii asɛnka adwuma a na ɔreyɛ no so. Ɔkaa sɛ: “Ɛsɛ sɛ mekɔ nkuro foforɔ mu nso kɔka Onyankopɔn ahennie ho asɛmpa no, ɛfiri sɛ yei nti na wɔsomaa me.” (Luka 4:42-44) Yesu nantew twaa kwantenten kɔkaa asɛmpa no, na ɔkyerɛkyerɛɛ nnipa pii. Ɛwom sɛ na Yesu yɛ pɛ deɛ, nanso na ɔtumi brɛ. Esiane sɛ na ɔyɛ adwumaden nti, ɛtɔ mmere bi a na ɛhia sɛ ɔgye n’ahome.—Luka 8:23; Yohane 4:6.\nYesu kyerɛkyerɛɛ yɛn sɛ, sɛ yɛhwehwɛ ahonyade pii a, ɛbɛgye yɛn adwene ma yɛagyae Onyankopɔn som\n11. Bere a ɔbarima bi de n’asɛm too Yesu anim no, dɛn na Yesu yɛeɛ? Dɛn na Yesu kyerɛɛ n’asuafo no?\n11 Akyiri yi, bere a na Yesu rekyerɛ n’asuafo no biribi titiriw bi no, ɔbarima bi twaree n’ano kaa sɛ: “Ɔkyerɛkyerɛfoɔ, ka kyerɛ me nua na ɔne me nkyɛ awunnyadeɛ no.” Yesu anyɛ n’adwene sɛ ɔbɛka ɔbarima no asɛm ama no. Yesu kɔɔ so kyerɛkyerɛɛ n’asuafo no, wamma ɔbarima no asɛm antwetwe n’adwene. Ɔde hokwan no kyerɛkyerɛɛ n’asuafo no sɛ, sɛ wɔhwehwɛ ahonyade pii a, ɛbɛgye wɔn adwene ma wɔagyae Onyankopɔn som.—Luka 12:13-15.\n12, 13. (a) Dɛn na Yesu yɛe a Helafo a na wɔaba Yerusalem no ani gyee ho? (b) Bere a Filipo ka kyerɛɛ Yesu sɛ Helafo bi pɛ sɛ wɔhu no no, dɛn na Yesu yɛe?\n12 Aka nna kakra ma Yesu awu no, nneɛma mu yɛɛ den maa no paa wɔ asase so. (Mateo 26:38; Yohane 12:27) Ná Yesu nim sɛ ɔbɛhu amane paa na wawu. Ná ɔnim nso sɛ adwuma pii wɔ hɔ a ɛsɛ sɛ ɔyɛ. Ɛho nhwɛso ni. Kwasida, Nisan da a ɛto so 9 no, Yesu tenaa afurum so kɔɔ Yerusalem. Nnipadɔm bɔ gyee ne so sɛ wɔn Hene. (Luka 19:38) Ade kyee no, Yesu de akokoduru pamoo mmarima adifudepɛfo a na wɔretɔn nneɛma aboɔden na wɔrebɔ nkurɔfo apoo no fii asɔrefie hɔ.—Luka 19:45, 46.\n13 Helafo bi a na wɔaba Yerusalem rebɛdi Twam afahyɛ no huu nneɛma a na Yesu ayɛ no, na wɔn ani gyee ho. Enti, wɔka kyerɛɛ ɔsomafo Filipo sɛ wɔpɛ sɛ wɔhu Yesu. Nanso, na ɛnyɛ sɛ Yesu rehwehwɛ nnipa a wɔbɛboa no na wɔatwitwa agye no afi n’atamfo nsam. Ná Yesu nim ade a ɛho hia paa. Ɔde n’adwene sii Yehowa apɛde a ɔbɛyɛ so; ɛne sɛ ɔde ne nkwa bɛbɔ afɔre. Enti ɔkaee n’asuafo no sɛ ɛrenkyɛ na wawu, na ɛsɛ sɛ wɔn a wɔbɛdi n’akyi nyinaa nso nya ɔpɛ sɛ wɔde wɔn nkwa bɛbɔ afɔre. Yesu kaa sɛ: “Deɛ ɔpɛ ne kra no sɛe no, na deɛ ɔtan ne kra wɔ wiase yi mu no bɛkora so ama daa nkwa.” Yesu hyɛɛ bɔ nso sɛ “Agya no bɛdi” Yesu akyidifo “ni,” na wama wɔn daa nkwa. Ná Filipo bɛtumi akɔka saa nkuranhyɛsɛm yi akyerɛ Helafo no.—Yohane 12:20-26.\n14. Ɛwom sɛ Yesu de asɛnka adwuma no dii kan wɔ n’asetena mu deɛ, nanso dɛn bio na na ɔyɛ?\n14 Bere a Yesu wɔ asase so no, na n’adwuma titiriw ne sɛ ɔbɛka asɛmpa no. Ɛwom sɛ Yesu de n’adwene sii asɛmpaka adwuma no so deɛ, nanso ɛnyɛ adwuma nko ara na na ɔdwene ho bere nyinaa. Anyɛ yie koraa no, ɔkɔɔ ayeforohyia baako ase, na ɔdanee nsuo ma ɛyɛɛ nsa pa. (Yohane 2:2, 6-10) Afei nso, ɔkɔɔ ne nnamfo ne afoforo a wɔn ani gye asɛmpa no ho fie ne wɔn kɔdidiiɛ. (Luka 5:29; Yohane 12:2) Nea ɛsen saa no, na Yesu taa gye bere bɔ mpae, na ɔdwendwene nneɛma ho, na na ɔgye n’ahome.—Mateo 14:23; Marko 1:35; 6:31, 32.\n‘YI ADESOA BIARA GU’\n15. Dɛn na ɔsomafo Paulo kaa sɛ ɛsɛ sɛ Kristofo yɛ, na dɛn na ɔno ankasa yɛe wɔ ho?\n15 Ɔsomafo Paulo kaa sɛ Kristofo te sɛ mmirikatufo a wɔtu mmirika twa kwantenten. Sɛ wɔbɛtumi atu mmirika no awie a, gye sɛ wɔtow biribiara a ɛbɛtumi atwe wɔn asan anaa ɛbɛma wɔagyae no gu. (Kenkan Hebrifoɔ 12:1.) Paulo ankasa de saa asɛm no yɛɛ adwuma. Ná Paulo yɛ Yudasom mu kannifo, enti anka ɔbɛtumi ayɛ sikani na wagye din, nanso ɔgyaee saa adwuma no de n’adwene sii “nneɛma a ɛhia koraa no” so. Ɔyeree ne ho yɛɛ asɛnka adwuma no, na ɔtutuu akwan kɔɔ mmeae pii. Mmeae a ɔkɔe no bi ne Siria, Asia Kumaa, Makedonia, ne Yudea. Paulo de n’ani sii akatua a ɔbɛnya wɔ soro no so, na ɔkaa sɛ: “Mema me werɛ firi nneɛma a ɛwɔ akyire no, na metwe me mu duru nneɛma a ɛwɔ animu no ho, berɛ a mebɔ mmɔden sɛ mɛduru botaeɛ no ho na manya nkonimboɔ” no. (Filipifoɔ 1:10; 3:8, 13, 14) Ná Paulo nwaree, na ɛno boaa no ma ɔtumi ‘som Awurade daa a biribiara annye n’adwene.’—1 Korintofoɔ 7:32-35.\nPaulo gyaee n’adwuma de n’adwene sii “nneɛma a ɛhia koraa no” so\n16, 17. Sɛ́ ebia yɛaware anaa yɛnwaree no, yɛbɛyɛ dɛn atumi asuasua Paulo? Ɔkwan bɛn so na Mark ne Claire yɛɛ saa?\n16 Sɛnea Paulo yɛe no, Yehowa asomfo a wɔwɔ hɔ nnɛ binom ayɛ wɔn adwene sɛ wɔrenware sɛnea ɛbɛyɛ a wɔbɛtumi ayɛ Yehowa som adwuma no pii. (Mateo 19:11, 12) Wɔn a wɔnwaree nni abusua mu asɛyɛde pii sɛ awarefo. Nanso, sɛ́ ebia yɛaware anaa yɛnwaree no, yɛn nyinaa bɛtumi ‘ayi adesoa biara’ a ɛbɛtumi atwetwe yɛn adwene afi Yehowa som so no ‘agu.’ Ebia ɛho bɛhia sɛ yɛgyae nneɛma bi a ɛsɛe bere akyi di, na yɛatumi ayɛ pii wɔ Yehowa som mu.\n17 Nhwɛso bi ni. Mark ne Claire fi Wales. Bere a wɔwiee sukuu no, wɔfii ase yɛɛ akwampae adwuma. Wɔwaree akyi no, wɔtoaa so yɛɛ akwampae adwuma no. Nanso, na wɔpɛ sɛ wɔyɛ pii. Mark ka sɛ: “Yɛtumi yɛɛ yɛn ho awiɛmfoɔ. Nea yɛyɛe ni: Ná yɛte fie a emu dan yɛ mmiɛnsa mu, enti yɛtɔnee, na yɛgyaee adwuma a na yɛyɛ nso sɛnea ɛbɛyɛ a yɛbɛkɔ akɔboa asafo adansi adwuma no.” Mfe 20 a atwam no, wɔatutu akwan akɔ Afrika mmeae pii akɔboa ma wɔasisi Ahenni Asa. Ɛtɔ mmere bi a na wɔn ho sika reyɛ asa, nanso na Yehowa hwɛ wɔn daa. Claire ka sɛ: “Sɛ yɛhwɛ sɛnea da biara da yɛsom Yehowa no a, yɛnya akomatɔyam kɛse. Yɛanya nnamfo pii wɔ mmeae a yɛakɔ no, na hwee nhia yɛn. Sɛ yɛhwɛ anigye a yɛanya sɛ yɛde yɛn bere nyinaa resom Yehowa a, yɛrentumi mfa ntoto nneɛma kakra a yɛagya no hɔ no ho.” Anuanom pii a wɔde wɔn bere nyinaa resom Yehowa no nso te nka saa ara. *—Hwɛ ase hɔ asɛm no.\n18. Nsɛm bɛn na yɛbɛtumi abisa yɛn ho?\n18 Wohu sɛ wobɛtumi ayere wo ho ayɛ Yehowa som adwuma no yie? Nneɛma bi retwetwe w’adwene afi ade a ɛho hia paa no so? Sɛ ɛte saa a, dɛn na wobɛtumi ayɛ? Ebia wobɛtumi ama wo Bible akenkan ne sɛnea wosua Bible no atu mpɔn. Adesua a ɛdi hɔ no bɛkyerɛ sɛnea wobɛtumi ayɛ saa.\n^ nky. 7 Hwɛ asɛm a wɔato din “Ogyimfoɔ Gye Nsɛm Nyinaa Di” no.\n^ nky. 17 Hwɛ Hadyn ne Melody Sanderson asetenam nsɛm no nso. Asɛmti ne “Nea Ɛteɛ a Yebehu na Yɛayɛ.” (Ɔwɛn-Aban, March 1, 2006) Ná wɔn adwuma a ɛwɔ Australia no rekɔ yie, nanso wɔtɔnee, na wɔde wɔn ho hyɛɛ bere nyinaa som adwuma no mu. Bere a wɔreyɛ asɛmpatrɛw adwuma wɔ India no, bere bi wɔn sika saeɛ. Kenkan nea ɛsii.\nSom Yehowa, mma biribiara nnye w’adwene: Ɛsɛ sɛ yɛde Yehowa som di kan wɔ yɛn asetena mu, na ɛnsɛ sɛ yɛsɛe yɛn bere ne yɛn ahoɔden wɔ nneɛma a ɛho nhia ho. Ɛwom sɛ ɛsɛ sɛ yɛde yɛn bere ne yɛn ahoɔden yɛ nneɛma foforo bi deɛ, nanso ebia ɛbɛhia sɛ yɛyɛ nsakrae wɔ yɛn asetena mu na ama yɛanya bere pii asom Yehowa